PEGUAMBELA ENGGAN BERHUJAH, APAKAH NASIB NAJIB AKAN DIKETAHUI SEAWAL 26 OGOS?

Sekiranya peguam Najib Razak, Hisyam Teh Poh Teik kekal dengan pendiriannya, ini bermakna pihak pembela tidak akan membuat hujah pembelaan pada Selasa depan.
Sebagaimana dilaporkan Malaysiakini, selepas pihak pendakwa menamatkan hujahnya petang tadi, Hisyam mengulangi bahawa beliau tidak akan membuat sebarang penghujahan.
Ketika ini, Hisyam berdiri dan berkata: “Saya tidak akan membuat sebarang penghujahan.”
Hakim Tengku Maimun:

Bukan secara lisan pun?
Hisyam:

Bukan secara lisan.
Tengku Maimun: Tidak mengapa. Kami akan tunggu… pada Selasa (23 Ogos) dan kita tengok macam mana.
Kamu ada tiga hari (Sabtu, Ahad dan Isnin). Jangan beritahu kami bahawa kamu tidak bersedia untuk berhujah bagi mana-mana 94 alasan dalam petisyen rayuan.
Tidak mengapa jika tidak bersedia untuk memfailkan hujahan bertulis. Boleh berhujah secara lisan.
Hisyam:

Saya tidak akan membuat hujahan.
Tengku Maimun:

Terpulang kepada kamu. Dalam rekod kamu adalah peguam. Kita tunggu Selasa ini.
Ia adalah kebebasan kamu untuk mengemukakan hujahan atau sebaliknya, kamu ada tiga hari untuk bersedia.
Jangan kamu katakan kamu tidak bersedia untuk mengemukakan hujahan mengenai 94 alasan dalam petisyen rayuan kamu.
Sebelum itu, sebaik pihak pendakwaan menyelesaikan hujahannya, Hisyam memohon penangguhan prosiding rayuan itu sehingga Khamis ini kerana mempunyai kes lain pada hari Selasa dan Rabu.
Ketua Hakim Negara bagaimanapun sekali lagi dengan tegas berkata seperti yang telah dinyatakan berkali-kali, tiada penangguhan ke atas rayuan itu.
“Kita akan meneruskan seperti yang dijadualkan,” katanya.
Sumber –
https://m.malaysiakini.com/news/632707
Persoalan utama ini, apa jadi jika Hisyam tetap dengan pendiriannya tidak mahu membuat sebarang penghujahan pada Selasa, 23 Ogos nanti?
Apakah ini bermakna, sebagaimana jadual kes rayuan Najib ditetapkan mulai 15 hingga 26 Ogos dan disebabkan hujah pendakwa tidak disanggah oleh pembela yang enggan membuat hujahan, maka akan lebih mudah bagi Mahkamah Persekutuan membuat keputusannya?
Adakah 26 Ogos nanti kita semua akan tahu apa nasib Najib? –
ShahbudinHusin 19/08/2022.

5

3

votes
Article Rating
Kongsikan artikel ini


RAJA MEDIA SOSIAL, PERDANA MENTERI FB KINI SEAKAN SUDAH HILANG GAGAH BERANINYA

Ketika menyeru ahli-ahli UMNO agar memberikan solidariti kepada Najib Razak yang kini berada di saat-saat genting, Presiden UMNO, Ahmad Zahid Hamidi menyifatkan bekas Perdana Menteri itu sebagai “Raja Media Sosial”.
Memang tidak dinafikan, sejak hilang jawatan Perdana Menteri pada 2018, Najib adalah “Raja Media Sosial” di negara ini dan banyak pihak lain pula melabelnya sebagai “Perdana Menteri FB”.
Ini kerana di laman FBnya, semua benda Najib cuba tunjuk pandai dan gagah perkasa seolah-olah tiada langsung rasa lemah serta takut dalam dirinya.
Tun Mahathir Mohamad, Anwar Ibrahim, Mahiaddin Md Yasin, Lim Kit Siang, Mohamad Sabu, Lim Guan Eng, Rafizi Ramli dan malah sesiapa saja, semua disanggahnya dengan gaya pandai dan serba tahunya dalam semua perkara.
Berkali-kali beliau turut menyatakan tidak pernah takut kepada sesiapa dalam perjuangannya dengan sesekali pula memetik ungkapan popular Anwar – lawan tetap lawan.
Lantaran itulah juga beliau buat pertama kali dalam hidupnya sedia berdebat dengan Anwar, meski kemudian diketahui banyak syarat-syarat diletakkannya.
Ketika kempen PRK atau PRN, Najib sentiasa saja mempamerkan dirinya berkempen di tempat-tempat kunjungan ramai bagi menunjukkan kehadirannya sentiasa mendapat perhatian.
Pantang jumpa mikrofon di pentas ceramah atau konvensyen, atas kapasitinya sebagai Pengerusi Lembaga Penasihat BN, suatu jawatan baru yang diwujudkan khas untuknya, Najib seolah-olahnya adalah panglima perang yang ucapannya penuh dengan cara dan kaedah bagaimana untuk memenangi pilihan raya.
Kadang-kadang mendengar ucapannya itu menjadikan ramai orang terlupa bahawa UMNO dan BN buat pertama kali telah hilang kuasa di bawah kepimpinannya.
Itulah Najib sejak 2018 yang lalu.
Bagaimanapun gaya hebat serta gagahnya di media sosialnya seperti telah berakhir semalam.
Dalam meluahkan rasa kecewanya semalam kerana permohonan peguamnya, Hisyam Teh Poh Teik untuk menarik diri ditolak oleh mahkamah dengan sebelum itu permohonan membawa bukti baru dan menangguhkan pendengaran rayuan juga ditolak oleh Mahkamah Persekutuan, Najib yang dulunya gagah dan sedia melawan, tiba-tiba sudah bertukar lemah serta merintih inginkan simpati.
Ternampak tiada langsung semangat melawan seperti yang ditunjukkan oleh Anwar atau beberapa pemimpin dunia lain yang kental perjuangan mereka dalam berhadapan kes di mahkamah.
“Saya ingin merekodkan bantahan saya yang paling kuat berhubung prosiding rayuan hari ini, dengan hak saya untuk hidup, kebebasan dan hak untuk mendapat perbicaraan yang adil dipertaruhkan.
“Dan para peguam saya, yang telah cuba menarik diri mereka sendiri kerana mereka tidak dapat atau sanggup mewakili saya lagi, masih dipaksa oleh Mahkamah Persekutuan untuk terus duduk di bangku peguam bela dengan tujuan bahawa saya diwakili.
“Dalam keadaan peguam saya tidak bersedia untuk rayuan ini, bermakna saya tidak mempunyai peguam yang berkesan.
“Saya kini berada dalam situasi di mana hak saya untuk mendapatkan peguam dan perbicaraan yang adil cuma ilusi,” tegas Najib lagi.
Begitu pun Najib menafikan motifnya itu adalah untuk melengah-lengahkan kes rayuannya.
“Saya tidak malu untuk mengatakan, saya terdesak,” tambahnya lagi.
Apa yang menghairankan di sini, dalam usaha untuk meneruskan pembelaannya dan oleh kerana tarikh rayuan kesnya untuk didengar sudah lama ditetapkan, beliau sepatutnya marah kepada peguamnya yang mahu menarik diri daripada mewakilinya itu.
Malangnya yang dijadikan sasaran kekecewaan dan bantahan ialah hakim serta Mahkamah Persekutuan kerana menolak penangguhan perbicaraan.
Tidak ada terdengar Najib meluahkan rasa kecewa dan terkilan terhadap peguamnya.
Dalam hal ini, benarkah tujuan sebenar Najib bukan untuk melengah-lengahkan perbicaraan selama tiga atau empat bulan lagi, mungkin dengan harapan dalam tempoh penangguhan tersebut, Parlimen akan dibubarkan dan PRU15 akan diadakan terlebih dahulu?
Apa pun, meneliti kenyataan media Najib semalam, wataknya daripada “Raja Media Sosial” dan “Perdana Menteri FB” telah berubah dengan sekelip mata.
Selain keceriaan di wajahnya tidak lagi kelihatan, watak gagah, berani, suka mencabar dan gemar “mentroll” lawan politiknya sebagaimana yang gemar dilakukannya selama ini seakan sudah melayang pergi daripada dirinya.
Di kala ini, perkataan lawan tetap lawan juga barangkali sudah terpadam terus daripada memorinya.
Najib kini adalah sosok yang kelihatan lemah dan penuh simpati di sebalik hari-hari penentuan semakin dekat menghampirinya.
– ShahbudinHusin 19/08/2022.

4.6

14

votes
Article Rating
Kongsikan artikel ini


KENAPA MARAH HAKIM, MENGAPA TAK DISANGGAH ISU POKOK RM42 JUTA MASUK KE AKAUN PERIBADI?

Beberapa pemimpin utama UMNO nampaknya begitu bersungguh-sungguh mengkritik hakim dan badan kehakiman di ketika rayuan Najib Razak dalam kes SRC International semakin berada ke penghujung.
Ia berikutan keputusan sebulat suara lima hakim menolak dua permohonan Najib dalam proses rayuan terakhirnya di Mahkamah Persekutuan iaitu yang pertama, untuk mengemukakan bukti baru berkaitan hakim Mohd Nazlan Mohd Ghazali atas dakwaan konflik kepentingan dan kedua, memohon penangguhan sehingga tiga atau empat bulan dengan alasan peguam baru yang dilantik memerlukan masa yang mencukupi untuk membuat pembelaan.
Dalam hal ini, Ketua Hakim Negara, Tengku Maimun Tuan Mat paling menjadi sasaran dengan dikritik tidak berlaku adil, merosakkan sistem keadilan serta termasuk ada yang membuat ugutan terhadapnya.
Tidak cukup dengan itu, suaminya yang didakwa hadir ketika pendengaran kes rayuan Najib di mana gambarnya tengah memegang telefon bimbit telah diberikan bermacam tafsiran yang bertujuan menjejaskan imej Ketua Hakim Negara itu.
Lebih jauh lagi, tulisan suami Tengku Maimun di laman sosial berkaitan Najib pada 2018 turut diviralkan kembali dengan maksud serta tujuan yang sama.
Selain beberapa pemimpin UMNO dilihat melakukan serangan kepada hakim dan badan kehakiman, laskar maya parti itu turut sama melakukannya dengan bentuk serangan lebih keras lagi, terutama berkaitan suami Tengku Maimun.
Sesetengah kritikan tersebut, baik oleh pemimpin UMNO mahu pun laskar mayanya, ia bahkan jelas menjurus kepada menghina badan kehakiman tertinggi negara ini.
Soalnya, apakah dengan melakukan serangan sedemikian, bukti baru masih dapat diketengahkan dan penangguhkan boleh diberikan?
Sudah tentu jawabnya tidak, tambahan lagi Tengku Maimun telah berkali-kali menegaskan tiada penangguhan lagi akan diberikan dan jadual pendengaran yang telah ditetapkan iaitu 15-26 Ogos adalah muktamad.
Jadi, untuk apa mereka menyerang Ketua Hakim Negara dan mengaitkan dengan tulisan suaminya pada 2018 itu yang dengan mudah sebenarnya boleh difahami langsung tidak relevan lantaran pada tahun tersebut, Tengku Maimun belum lagi memegang jawatan tertinggi badan kehakiman negara ini.
Apa kaitan kerjaya Tengku Maimun dengan kerja atau tulisan suaminya?
Ataukah tujuan mereka untuk menghasut rakyat agar membenci badan kehakiman?
Kalau mahu dikira, bukan saja majoriti rakyat tidak bersama dan mengkritik Najib pada 2018, bahkan sebahagian yang menjadi penyokong bekas Perdana Menteri itu sekarang ini pun adalah pembalun beliau juga pada 2018 dahulu.
Maka, nak hairan apa?
Dalam rayuan kes SRC International ini, perkara pokok dan terpenting sekali yang harus disedari ialah tentang kemasukan wang daripada dana syarikat itu sebanyak RM42 juta ke akaun peribadi Najib dan bagaimana wang itu telah dibelanjakannya.
Dalam hujahan pendakwa, disebutkan bahawa Najib sendiri memang sedar kemasukan wang itu ke dalam akaun bank peribadinya dan tahu ia datang daripada SRC International.
Sepatutnya, jika ingin mengukuhkan hujah rayuan, yang perlu disangggah atau dinafikan ialah tentang kemasukan wang sebanyak RM42 juta itu serta perbelanjaannya.
Kenapa tidak dibuktikan wang itu tidak pernah masuk ke akaun Najib dan beliau juga tidak pernah berbelanja mewah dengannya?
Mengapa untuk tujuan membebaskan diri atau melepaskan Najib daripada pertuduhan, perkara yang melibatkan hakim yang cuba dijadikan sebagai sandaran?
Ibarat bermain bola, kalau sudah ketinggalan 0-4, usaha yang sepatutnya dilakukan untuk membolehkan menang ialah dengan berusaha menjaringkan sekurang-kurangnya 5 gol ke gawang lawan, bukannya dengan menyerang pengadil agar permainan dapat ditamatkan, kemudian diadakan perlawanan semula.
Kalau perbicaraan semula diadakan pun, tetapi kemasukan wang RM42 juta dan perbelanjaannya tidak dapat disanggah, walau di depan hakim baru – boleh menang ke?
– Shahbudin Husin 20/08/2022.

4.3

11

votes
Article Rating
Kongsikan artikel ini


SABARLAH ZAHID HAMIDI, PRU AWAL JIKA TUJUANNYA DIFAHAMI UNTUK LEPASKAN TENGKUK, TIDAK MENJAMIN BN BOLEH MENANG

Dengan maksud yang jelas untuk mendesak serta menekan Perdana Menteri, Ismail Sabri Yaakob agar segera membubarkan Parlimen, Presiden UMNO, Ahmad Zahid Hamidi berkata, BN akan tewas jika PRU15!tidak diadakan dengan segera.
Menurut beliau, melengahkan PRU15 lebih membawa risiko BN ditimpa kekalahan kerana sekarang kedudukan UMNO sedang berada di tahap terkuat dan berpeluang cerah untuk menang.
Tambahnya, apabila dilengahkan lagi ia bermakna memberikan senjata kepada pihak musuh untuk mengalahkan UMNO.
“UMNO sudah lama membuat pendirian tersebut. Kini terpulanglah kepada pucuk pimpinan kerajaan untuk menyegerakan tuntutan akar umbi dan parti.
“Segerakanlah atau UMNO dan BN akan tewas.
“Sesal dahulu pendapatan, sesal kemudian tidaklah berguna,” katanya dalam kenyataan di Facebook hari ini.
Nampaknya di sebalik kes rayuan akhir Najib Razak di Mahkamah Persekutuan bakal menemui titik noktahnya minggu depan di mana setelah permohonan penangguhan dan mengemukakan bukti baru ditolak oleh lima hakim, ditambah dengan pihak pembela mungkin tidak membuat penghujahan yang bermakna lebih mudah kes diselesaikan, Zahid Hamidi jelas semakin bimbang dengan nasib dirinya.
Di mata umum, desakan untuk kesekian kalinya daripada beliau agar disegerakan PRU15 itu tidak lain adalah gambaran kebimbangan dirinya yang tidak terluahkan dengan kata-kata berterus-terang.
Dalam hal ini, bukankah Ismail Sabri sudah berkali-kali menyatakan beliau akan berbincang dengan Top 5 UMNO berhubung penentuan tarikh PRU15?
Jadi, apa yang Zahid Hamidi perlu bimbangkan lagi?
Mengapa perlu beliau membuat gesaan secara terbuka kepada Ismail Sabri dan tidak boleh menunggu untuk bercakap secara berterus-terang kepada Perdana Menteri dalam perbincangan Top 5 UMNO?
Kalau ia pun beliau sebenarnya bimbang jika dilewatkan lagi PRU15 bererti peluangnya bertanding semakin tipis kerana mungkin disabitkan bersalah terlebih dahulu, tenang-tenanglah dulu.
Fikirkanlah sama nasib, masalah dan kesusahan rakyat ketika ini.
Namun, jika bukan itu maksudnya, apakah dengan membuat desakan secara terbuka itu bertujuan memberi gambaran dirinya saja yang memikirkan soal kemenangan BN?
Apakah Zahid Hamidi fikir Ismail Sabri sebagai “poster boy” BN tidak mahu kepada kemenangan?
Dalam kedudukan Ismail Sabri sebagai Perdana Menteri dan “poster boy” BN dengan Zahid Hamidi selaku Presiden UMNO yang ada 87 kes mahkamah, memanglah kedua-duanya mementingkan kemenangan, cuma kesucian tujuan saja yang berlainan.
Pendek kata, Ismail Sabri juga mahukan kepada kemenangan.
Dalam cubaan mengejar kemenangan, keberkesanan kerajaan dan agar masalah rakyat yang sedang kesusahan diselesaikan sebaik mungkin adalah jauh lebih penting untuk didahulukan.
Oleh itu, menyegerakan PRU15 yang boleh dilihat sebagai cubaan menyelamatkan nasib diri boleh jadi akan memberi kesan lantunan yang akhirnya menikam UMNO dan BN.
Sementara rakyat mahu nasib mereka dibantu dan kesukaran hidup diatasi terlebih dahulu, bagi mereka PRU15 awal sebagaimana desakan Zahid Hamjdi itu lebih bertujuan menyelamatkan nasib dan tengkuknya semata-mata.
Dengan itu, PRU15 awal bukanlah jaminan mutlak kemenangan boleh digenggam dengan mudah.
Sebaliknya dengan melewatkan sedikit PRU15, tetapi memperbanyakkan program untuk rakyat, kemenangan yang dicari jauh lebih terjamin lagi.
Untuk itu kepada Zahid Hamidi – sabar-sabarlah dulu dan fikirkan sama kesusahan rakyat, jangan fikir nasib diri sendiri saja.
– ShahbudinHusin 20/08/2022.

3.9

8

votes
Article Rating
Kongsikan artikel ini


PM JAWAB ZAHID HAMIDI – BANYAK PERKARA PERLU DISELESAI DAHULU SEBELUM BUBAR PARLIMEN, TERUTAMA ISU LCS

Pembubaran Parlimen secara tergesa-gesa tanpa mengambil kira pelbagai aspek termasuk persediaan rapi dan dapatan kajian sama ada Barisan Nasional (BN) boleh menang atau kalah dalam Pilihan Raya Umum ke-15 (PRU15), ibarat perbuatan membunuh diri.
Perdana Menteri, Datuk Seri Ismail Sabri Yaakob berkata, tiada guna beliau menghadap Yang di-Pertuan Agong untuk membubarkan Parlimen sedangkan BN belum tentu boleh menang.
Menurutnya, pembubaran Parlimen akan dibuat jika terdapat bukti kukuh BN boleh menang dan kekal berkuasa selepas PRU15 nanti.
“Tarikh PRU15 bukan boleh diumumkan begitu sahaja, banyak perkara perlu diambil kira termasuk, pertama hasil kajian sikap dilakukan oleh Wanita UMNO.
“Kalau nak sedap kita kena jadi Perdana Menteri, kalau saya jadi Ketua Pembangkang semula tidak sedap,” katanya ketika berucap di perasmian berkelompok Persidangan Tahunan UMNO Cawangan Bahagian Bera 2022 pada Sabtu.
Dalam pada itu, Ahli Parlimen Bera itu berkata, PRU15 bukan boleh diadakan begitu sahaja kerana tanpa persiapan rapi, BN akan kalah teruk dan menjadi pembangkang semula.
“Kalau kita silap masuk dan tiada bukti boleh menang PRU15 dan akhirnya kita menjadi pembangkang adalah satu kerugian kepada BN. Sebab itulah saya katakan saya hanya akan bubarkan Parlimen jika ada bukti kukuh BN boleh menang PRU15.
“Saya pernah cakap semasa Konvensyen BN baru-baru ini bahawa saya sedia membubarkan Parlimen dan mengadakan PRU15 jika kajian sikap dilakukan Wanita UMNO, MIC dan MCA menunjukkan kita akan menang PRU15 nanti. Tiada guna kita masuk PRU15 jika kita tidak boleh menang,” ujarnya.
Ismail Sabri yang juga Naib Presiden UMNO menambah, BN juga perlu mengambil kira impak pelbagai isu yang timbul ketika ini termasuk soal kelewatan projek pembinaan kapal tempur pesisir (LCS) yang hangat diperkatakan.
“Adakah isu ini boleh menyebabkan kemerosotan undi dan BN kalah dalam PRU15 ini? Jadi kita kena tengok kajian sikap adakah orang kampung peduli atau tidak kapal LCS berkenaan belum siap.
“Kalau kajian menunjukkan kesan isu kelewatan pembinaan kapal LCS adalah sama seperti kes 1Malaysia Development Berhad (1MDB) dulu, maka kemungkinan kita terpaksa tangguh niat nak adakah PRU15 dalam masa terdekat,” jelasnya.
Sumber –
https://www.google.com/amp/s/www.sinarharian.com.my/ampArticle/217415

4

3

votes
Article Rating
Kongsikan artikel ini


TUTUP KES, BERSATU JANGAN BERHARAP LAGI JAWATAN TPM!!

Berdasarkan kenyataan terbaru Perdana Menteri ini, asas paling mudah untuk difahami ialah Bersatu dan PN tidak perlulah berharap lagi untuk memperolehi jawatan Timbalan Perdana Menteri.
Lebih baik lupakan saja dan tumpukan sepenuh tenaga yang ada mulai sekarang untuk menghadapi PRU15.
Tidak perlu juga bagi Bersatu dan PN untuk menulis surat atau mengeluarkan kenyataan media mahu bertemu Ismail Sabri Yaakob lagi untuk menuntut jawatan tersebut.
Secara prinsipnya, jawatan itu tidak menjadi keperluan bagi Perdana Menteri kerana dengan adanya empat menteri kanan sekarang, beliau seolah-olah sudah mempunyai empat Timbalan Perdana Menteri, selain PRU15 juga sudah begitu dekat tarikhnya.
Maka, hanya membazir saja membuat lantikan pada waktu seperti sekarang ini.
Sebagaimana dipetik daripada sebuah portal berita, Ismail Sabri berkata beliau tidak ada keperluan melantik Timbalan Perdana Menteri kerana sudah pun disokong oleh empat menteri kanan dalam Jemaah Menteri pimpinannya.
Perdana menteri berkata demikian setelah Perikatan Nasional (PN) dilapor mahu mengatur pertemuan rasmi untuk mendesaknya menunaikan janji melantik TPM daripada Bersatu.
“Saya dah ada empat menteri kanan yang membantu saya. Maknanya, seolah-olah ada empat TPM.
“Seolah-olah saja walaupun tidak. Benda (kemudahan) yang diperolehi hampir sama – ada ‘rider’ (pengiring berkenderaan), ada ‘bodyguard (pengawal peribadi), macam-macam lah. Lebih kurang TPM.
“Jadi setakat ini, tidak menyusahkan (atau) membebankan sayalah tanpa TPM sebab keempat-empat menteri kanan saya sudah pun mewakili parti yang dah ada,” kata Ismail yang juga naib presiden Umno, kepada FMT dan wakil beberapa media lain dalam temubual sempena setahun Keluarga Malaysia.
Empat menteri kanan dalam Jemaah Menteri Ismail adalah Azmin Ali dan Radzi Jidin dari Bersatu, Hishammuddin Hussein (Umno) dan Fadilah Yusof (Gabungan Parti Sarawak).
Ismail berkata secara umum, komposisi Jemaah Menteri yang ada sekarang diterima baik “semua orang” dan tidak mahu perkara itu dijadikan “isu besar yang boleh merosakkan hubungan antara kita.”
“Yang cakap banyak tu orang di luar. Yang dalam Jemaah Menteri tak pernah timbul isu pun,” kata Ismail, yang juga Ahli Parlimen Bera.
Kalangan pemimpin Bersatu sebelum ini menyelar Ismail kerana dikatakan tidak mematuhi perjanjian yang diikat dengan presiden parti itu, Muhyiddin Yassin berhubung perlantikan TPM dan beberapa perkara lain.
Perjanjian itu dikatakan dimeterai sebelum Ismail dilantik sebagai perdana menteri pada Ogos 2021.
Khamis lalu, Setiausaha Agung PN, Hamzah Zainudin berkata beliau telah menulis surat memohon tarikh baharu untuk mengadakan pertemuan rasmi dengan Ismail.
Hamzah turut mengesahkan pertemuan beberapa pemimpin PN dengan Ismail sebelum ini secara tidak rasmi dan lebih kepada sembang santai.
Laporan media berkenaan boleh dibaca di sini –
https://www.freemalaysiatoday.com/category/bahasa/tempatan/2022/08/21/4-menteri-kanan-dah-lebih-kurang-tpm-ismail-tolak-keperluan-melantik-timbalan/

5

1

vote
Article Rating
Kongsikan artikel ini


PENAFIAN DR LATIFF SANGAT LEMAH – RAFIZI

Penafian Datuk Dr Latiff Ahmad hari ini sangat lemah.
Saya perincikan nama syarikat, jumlah yang terlibat dan hubung kait dengan beliau. Saya juga sertakan perenggan khusus dalam laporan siasatan dalaman yang menyatakan Zainab Mohd Salleh adalah isteri beliau.
Beliau hanya menafikan yang Zainab Mohd Salleh bukan isteri beliau dengan merujuk kepada laporan berita yang tular. Kebetulan yang tular sebelum itu adalah satu kesilapan seorang netizen yang menuduh Ketua Pegawai Kewangan (CFO) Dialog Berhad sebagai “Zainab Mohd Salleh” yang terlibat dengan skandal ini.
Zainab Mohd Salleh (LCS) adalah individu yang berlainan.
Bila Dr Latiff hanya merujuk kepada “berita yang tular”, ada macam-macam kemungkinan maksud kenyataannya, termasuklah dia bukan suami kepada CFO Dialog (kita semua pun tahu).
Esok, saya akan tunjukkan dokumen-dokumen khusus yang mengaitkan Dr Latiff dengan seorang individu yang bernama Zainab Mohd Salleh yang menjadi pemilik Alizes Marine. Insya Allah akan lebih jelas kenapa laporan siasatan dalaman menamakan Dr Latiff Ahmad sebagai “spouse” (atau suami) kepada Zainab Mohd Salleh ini.
Kawan-kawan yang mengikuti jangan cepat gelabah. Ada saja netizen yang cepat-cepat kata serkap jarang dan sebagainya. Kamu ingat nak jejaki jerung dan siasat mereka, sebagai rakyat biasa tanpa kuasa, sama macam Najib buat muka sedih minta simpati ke?
Namun saya sudah berkali-kali dibuktikan benar. Rekod pendedahan saya mengenai skandal-skandal besar negara, bermula NFC, Tabung Haji, MARA, LTAT, Felda, SRC dan 1MDB semuanya berakhir dengan pendakwaan di mahkamah kepada mereka yang terlibat.
Jadi kawan-kawan jangan cepat menggelabah sangat.
Yang menggelabah ini hanyalah orang sakau duit rakyat saja.
Tunggu esok, saya tunjukkan dokumen-dokumen.
RAFIZI RAMLI
Timbalan Presiden PKR
22/08/2022.
Berita terdahulu yang berkaitan adalah seperti di bawah ini:-
SYARIKAT PALSU DIMILIKI KELUARGA MENTERI
Minggu lalu, saya telah mendedahkan bagaimana syarikat-syarikat palsu yang mirip nama syarikat Perancis (yang benar-benar wujud) telah digunakan untuk menjadi pembekal alat-alat ganti (“spare parts”) kepada projek kapal LCS.
Siasatan dalaman skandal LCS dan semakan susulan saya menunjukkan kesimpulan-kesimpulan berikut:
1. Dua buah syarikat palsu yang menggunakan nama Alizes Marine telah didaftarkan. Sebuah syarikat bernama Alizes Marine Limited yang didaftarkan di Malta dan sebuah lagi syarikat bernama Alizes Marine Labuan yang didaftarkan di Labuan.
2. Kedua-dua syarikat berstatus syarikat pesisir luar pantai (“offshore”) dan tidak boleh dijejaki. Kewujudan Alizes Marine Limited hanya diketahui apabila pangkalan data syarikat pesisir luar pantai dibocorkan oleh pemberi maklumat sehingga menjadi skandal besar dunia (dikenali sebagai Panama Papers dan Paradise Papers).
3. Semakan dengan pangkalan data Paradise Papers mengesahkan kewujudan syarikat Alizes Marine Limited yang dimiliki oleh seorang wanita bernama Zainab Mohd Salleh. (Rujuk https://offshoreleaks.icij.org/nodes/55047357).
4. Zainab Mohd Salleh juga pemegang saham sebuah lagi syarikat pesisir luar pantai yang ditubuhkan di Malta bernama Intralogistics Limited. Syarikat ini memegang saham di dalam Alizes Marine Labuan.
Kertas siasatan dalaman skandal LCS menerangkan secara jelas penglibatan syarikat-syarikat Alizes Marine yang menyelewengkan dana kapal perang LCS.
Ada beberapa bentuk penyelewengan yang berlaku.
Pertama, syarikat-syarikat sebegini dilantik menjadi juru runding teknikal (sedangkan mereka tiada kepakaran) kepada projek. Mereka menghantar invois bagi kerja-kerja yang tidak dilaksanakan. Sebanyak RM23.37 juta diselewengkan menggunakan kaedah ini di awal pelaksanaan projek sekitar 2011 hingga 2014.
Kedua, Alizes Marine juga dilantik sebagai pembekal alat-alat gantian (“spare parts”) kepada projek LCS. Lantikan itu berdasarkan maklumat palsu kononnya ia mempunyai lesen dari kerajaan Perancis untuk menjadi pengeksport global alat gantian pertahanan (sedangkan ia tidak mempunyai lesen itu). Projek LCS membayar sekitar RM210 juta bagi alat-alat gantian yang kononnya dibekalkan oleh syarikat Perancis tetapi bayaran diselewengkan ke syarikat-syarikat palsu yang ditubuhkan di Malta dan Labuan.
Siapa Zainab Mohd Salleh ini yang begitu berpengaruh dalam projek LCS?
Zainab Mohd Salleh ialah isteri kedua kepada Datuk Dr Abdul Latiff Ahmad, Menteri di Jabatan Perdana Menteri. Semasa skandal ini berlaku, beliau yang juga Ahli Parlimen Mersing merupakan pemimpin UMNO sebelum menyertai BERSATU selepas PRU2018.
Laporan siasatan dalaman projek LCS juga secara jelas menyebut bahawa Zainab Mohd Salleh adalah isteri kepada Dr Latiff Ahmad.
Muka surat 96, perenggan 3.16.13.2 laporan menyebut “It is noted that Abdul Latiff is the spouse of Zainab” yang bermaksud “Siasatan mengambil maklum bahawa Abdul Latiff adalah suami kepada Zainab”.
Beliau adalah Timbalan Menteri Pertahanan bagi tempoh 2008 hingga 2013. Menteri Pertahanan ketika ini ialah Dato’ Seri Zahid Hamidi, Presiden UMNO sekarang.
Semakan saya menunjukkan bahawa skim menyeleweng dana awam dari projek LCS ini dibuat selama bertahun-tahun dan dengan penuh perancangan. Saya juga boleh mengesahkan bahawa ada pelbagai bentuk kontrak pertahanan lain yang melibatkan Latiff Ahmad dan LCS bukan satu-satunya projek yang melibatkan syarikat-syarikat berkait dengan beliau.
Ada beberapa projek pertahanan negara yang lain yang turut melibatkan Alizes Marine dan beberapa syarikat lain yang dimiliki dan dikawal oleh dia sendiri (Latiff) atau isterinya.
Pelbagai maklumat ini akan keluar pada kadar yang segera.
Hakikat bahawa skim-skim menyelewengkan dana LCS menggunakan syarikat-syarikat palsu yang dimiliki oleh Timbalan Menteri Pertahanan pada ketika itu bukanlah satu kebetulan.
Sebab itu, saya dari awal telah menuntut penjelasan dari Zahid Hamidi sebagai Menteri Pertahanan yang bertanggungjawab menukar reka bentuk kapal dari Sigma kepada Gowind, dan Najib Razak yang merupakan Menteri Kewangan dan Perdana Menteri ketika itu.
Mustahil skim penyelewengan ini yang melibatkan projek-projek yang dikendalikan oleh kedua-dua mereka (Najib dan Zahid) boleh berlaku tanpa pengetahuan mereka.
Saya harap pendedahan saya pada hari ini menutup mulut UMNO dan Barisan Nasional yang cuba menyalahkan pesara-pesara tentera laut apabila skandal ini meletup. Skandal sebesar ini tidak boleh berlaku tanpa ada dalang dari kalangan pimpinan UMNO yang membuat keputusan-keputusan besar pada ketika itu, sedangkan pesara-pesara tentera laut hanya bersubahat melaksanakan penyelewengan.
Saya juga berharap pimpinan Perikatan Nasional dari BERSATU dan PAS mula sedar bahawa skandal LCS ini akan turut mengheret mereka kerana pimpinan kanan mereka, Latiff Ahmad dan keluarganya terlibat secara langsung di dalam syarikat-syarikat palsu yang menyelewengkan dana projek LCS.
Saya menunggu reaksi pimpinan UMNO, PAS dan BERSATU yang membentuk Kerajaan Persekutuan kali ini.
RAFIZI RAMLI
Timbalan Presiden Keadilan.

5

9

votes
Article Rating
Kongsikan artikel ini


MAKLUMAT GRED A MEMAKLUMKAN CUMA 73, BUKAN 158 KETUA UMNO BAHAGIAN HADIR PERJUMPAAN SEMALAM

Sebagaimana dilaporkan semalam, banyak media yang menyebut seramai 158 Ketua UMNO Bahagian hadir dalam perjumpaan mengejut di WTCKL yang digerakkan oleh Presiden UMNO, Ahmad Zahid Hamidi.
Kutipan angka 158 itu bagaimanapun jika diimbas kembali, adalah daripada makluman yang disebut oleh Ketua UMNO Bahagian Sungai Besar, Jamal Md Yunos kepada media yang menemubualnya.
Sehingga ke pagi tadi, termasuk artikel saya yang terdahulu, angka 158 itulah yang dianggap sebagai jumlah kehadiran yang rasmi.
Tetapi, angka 158 itu sebenarnya tidak benar dan bohong sama sekali.
Ini berdasarkan maklumat Gred A yang sangat boleh dipercayai yang sampai kepada saya sebelum tengahari tadi.
Maklumat itu memaklumkan hanya 73 orang Ketua UMNO Bahagian saja yang hadir dalam perjumpaan dengan Presiden UMNO di WTCKL semalam.
Daripada 73 orang itu pula, 50 orang saja hadir pada perjumpaan sebelah pagi yang bermula jam 11.00 pagi sebelum itu ditangguhkan untuk memberi laluan kepada Zahid Hamidi pergi ke mahkamah.
Seramai 23 Ketua Bahagian lagi hadir pada sebelah petang setelah Zahid Hamidi kembali daripada perbicaraan di mahkamah.
Oleh kerana jumlah UMNO bahagian seluruh negara ialah 191, dengan 73 Ketua Bahagian saja yang hadir, ia bermakna daripada segi peratusan kehadirannya cuma merangkumi 38.2 peratus.
38.2 peratus juga bererti tidak sampai separuh Ketua UMNO Bahagian yang hadir.
Dalam perjumpaan itu turut tiada kata sepakat berjaya diputuskan yang menyetujui agar pilihan raya diadakan dengan segera.
Sekali lagi, maklumat berkenaan kononnya majoriti Ketua-Ketua Bahagian setuju PRU15 diadakan dengan segera adalah semata-mata bersandarkan kenyataan Jamal kepada media.
Ramai Ketua UMNO Bahagian yang hadir sebenarnya tidak tahu dan tidak diberitahu tujuan sebenar perjumpaan itu lantaran jemputan dilakukan pada jam 11.15 malam hari Ahad.
Pada hakikatnya, selain hanya 38.2 peratus saja Ketua UMNO Bahagian yang hadir, tiada persetujuan majoriti diperolehi untuk mendesak agar Perdana Menteri, Ismail Sabri Yaakob agar membubarkan Parlimen dengan segera.
Makna kata, baik dari segi kehadiran dan persetujuan untuk mendesak PRU15 diadakan dengan segera, kedua-duanya gagal memperolehi keputusan majoriti.
Lebih mudah lagi nak faham, tiada majoriti bermakna kalah dan tidak laku sama sekali desakan tersebut.
– ShahbudinHusin 23/08/2022.

4.8

4

votes
Article Rating
Kongsikan artikel ini


DALAM KEADAAN NAJIB KIAN HAMPIR KE PENJARA, ADALAH TIDAK BERBUDI BAHASA ZAHID HAMIDI TERUS PAKSA PM ADAKAN PRU15 SEGERA

Pertemuan mengejut melibatkan Ketua-Ketua UMNO Bahagian di WTCKL semalam yang digerakkan oleh Ahmad Zahid Hamidi bagi tujuan untuk terus memaksa PRU15 diadakan segera, akhirnya tidak dihadiri oleh Ismail Sabri Yaakob.
Ini bermakna Perdana Menteri tidak berasa terkejut dengan jemputan secara mengejut yang kononnya ada sesuatu yang segera serta mustahak untuk dibincangkan.
Selain Ismail Sabri, turut tidak hadir dalam pertemuan yang dikatakan dihadiri oleh seramai 158 daripada 191 Ketua Bahagian itu ialah seorang lagi Naib Presiden UMNO, Mahadzir Khalid.
Berdasarkan maklumat yang diterima, apa yang didakwa sebagai pertemuan segera dan mustahak itu tidak lain hanyalah untuk mendesak agar Ismail Sabri membubarkan Parlimen dengan segera, di samping angka sebenar Ketua Bahagian yang hadir cumalah sekitar 70 orang saja.
Angka 158 sebaliknya hanya disebut oleh salah seorang Ketua UMNO Bahagian, Jamal Md Yunos.
Sudah banyak kali desakannya tidak jalan, kali ini beliau nampaknya mahu mendapat mandat daripada Ketua-Ketua UMNO Bahagian, bukan saja agar desakan itu diteruskan, bahkan mungkin disusuli dengan usul dalam persidangan tahunan cawangan yang sedang berlangsung sekarang, diikuti usul dalam mesyuarat perwakilan bahagian kemudiannya.
Berdasarkan sudah banyak kali desakan serupa dilakukan, malah dua hari pun Zahid Hamidi turut bercakap tentang pilihan raya awal, pertemuan semalam itu sebenarnya tiada apa-apa yang luar biasa.
Ia tidak lebih menyerlahkan keterdesakan Presiden UMNO itu yang mahu agar pilihan raya diadakan serapa segera yang boleh.
Mungkin juga Zahid Hamidi cuba mengambil kesempatan dalam kedudukan Najib yang semakin hampir diputuskan nasibnya oleh Mahkamah Persekutuan untuk mendesak PRU tetap disegerakan.
Namun, dengan ketidakhadiran Ismail Sabri dalam pertemuan semalam, desakan itu boleh dikata gagal dan tidak mencapai matlamatnya.
Berikutan itu, dalam pertemuan beberapa pemimpin UMNO di Seri Perdana malam tadi, Zahid Hamidi pula memutuskan tidak menghadirinya.
Timbalan Presiden UMNO, Mohamad Hasan diberitakan mengetuai sekumpulan pemimpin UMNO hadir dalam pertemuan tersebut.
Akhrinya, dengan Perdana Menteri tidak hadir di perjumpaan anjuran Presiden UMNO dan kemudian Presiden UMNO pula tidak hadir di pertemuan di kediaman Perdana Menteri, tiada apa kejutan bakal berlaku dalam waktu terdekat ini.
Begitu pun, dalam keadaan Perdana Menteri sudah menjawab desakan Zahid Hamidi dua hari lalu dengan mengatakan banyak isu perlu diselesailan terlebih dahulu seperti isu LCS misalnya sebelum Parlimen hendak dibubarkan dan di waktu yang sama, Najib Razak sedang berdepan saat-saat genting di mana pintu penjara kian terbuka buatnya, tindakan beliau menganjurkan pertemuan mengejut di WTCKL itu adalah tidak kena sama sekali.
Zahid Hamidi sepatutnya bertenang dahulu serta beristighfar banyak-banyak dan menunjukkan solidariti yang sesuci hati kepada Najib terlebih dahulu di hari-hari akhir penentuan hidupnya.
Bukankah beliau sendiri yang mahukan solidariti daripada UMNO diberikan kepada Najib?
Tetapi, dengan terus mendesak PRU15 diadakan seberapa segera di waktu Najib dalam kegentingan menuju laluan kehidupan, apakah desakan itu kerana petunjuk sebuah solidariti atau untuk kepentingan masa depannya sendiri?
Selain itu, sebagai Presiden UMNO juga, Zahid Hamidi harus sedar, tugas beliau ialah mengurus parti dan menentukan parti sentiasa bersiap sedia menghadapi pilihan raya.
Soal bila masa untuk membubarkan Parlimen adalah hak dan budi bicara Perdana Menteri memilih waktu yang sesuai untuk menasihati Agong berkenaan dengannya.
Mendesak Perdana Menteri berkali-kali untuk menyegerakan pilihan raya bukanlah kerja atau peranan seorang Presiden UMNO.
Harus ada sedikit hormat dan berbudi bahasa kepada Perdana Menteri yang merupakan ketua kerajaan yang disokong oleh UMNO sendiri.
Kalau Presiden UMNO sendiri tiada hormat dan tidak berbudi bahasa kepada Perdana Menteri, bagaimana Ismail Sabri sebagai “poster boy” mahu disokong dalam PRU15?
Lagi pula, selain mengambil kira persiapan parti, Perdana Menteri tentunya turut diberikan pelbagai laporan mengenai kedudukan UMNO dan kerajaan, boleh menang atau tidak jika PRU diadakan waktu ini, daripada sekian banyak badan perisikan yang ada.
Dengan itu, bila waktu untuk membubarkan Parlimen bukan boleh dibuat berdasarkan desakan semata-mata, tetapi penelitian yang mana Perdana Menteri lebih mengetahuinya berbanding Presiden UMNO.
Akhir kalam dan kepada Zahid Hamidi, cukup-cukuplah mendesak dan cuba membuat pertemuan mengejut yang sebenarnya tiada kejutan tidak ada sesiapa pun terkejut dengannya.
– ShahbudinHusin 23/08/2022.

4.2

5

votes
Article Rating
Kongsikan artikel ini


LAPORAN FORENSIK LCS YANG DINYAHRAHSIA JUGA SEBUT ZAINAB ADALAH ISTERI DR LATIFF

Laporan forensik mengenai projek kapal tempur pesisir (LCS) yang baru dinyah klasifikasi mengaitkan individu bernama Zainab Mohd Salleh dalam “urus niaga yang meragukan” yang dikenal pasti dalam laporan itu.
Laporan itu juga menyebut bahawa Menteri di Jabatan Perdana Menteri Abdul Latiff Ahmad adalah suaminya, hanya beberapa jam selepas menteri itu menafikan dakwaan bahawa Zainab adalah isterinya.
“Thierry (Barrier) memegang satu saham, yang dia pindahkan kepada Abdul Latiff Ahmad. Adalah diperhatikan bahawa Abd Latiff adalah pasangan kepada Zainab,” kata laporan itu mengenai audit 2019.
Pengauditan forensik itu diperintahkan oleh Boustead Heavy Industries Corporation Bhd (BHIC) dan dijalankan oleh Alliance IFA (M) Sdn Bhd.
Ia adalah audit kedua daripada dua laporan audit yang diarahkan oleh kabinet untuk dinyah klasifikasi pada 10 Ogos.
Dalam satu kenyataan ringkas yang disiarkan di Facebook, Menteri Pertahanan Hishammuddin Hussien berkata BHIC telah bersetuju untuk menyah klasifikasi laporan itu, yang kini disiarkan

di laman web
Jawatankuasa Kira-kira Wang Negara.
Namun, banyak bahagian laporan telah disunting termasuk beberapa perenggan yang dipapar sejurus sebelum hubungan yang dikatakan antara Abdul Latiff dengan Zainab disebut.
Sumber rujukan juga tidak termasuk dalam dokumen yang dinyah klasifikasi.
Mengulas laporan itu, Ketua Pemuda Umno Asyraf Wajdi Dusuki bertanya siapa yang bercakap benar.
“Jelas dalam dokumen muka surat 96, menyatakan bahawa Zainab adalah isteri kepada Abdul Latiff Ahmad.
“Siapakah yang menipu, Latiff atau laporan audit forensik?” soalnya di Facebook.
Awal hari ini, Timbalan Presiden PKR Rafizi Ramli menamakan “jerung besar” yang didakwa terlibat dalam skandal RM6 bilion LCS.
Memetik siasatan dalaman, Rafizi mendakwa bahawa isteri kedua Abdul Latiff, Zainab mengawal dua syarikat iaitu Alizes Marine dan Alizes Marine Labuan, yang merupakan perunding teknikal untuk projek itu.
Rafizi mendakwa syarikat-syarikat ini tidak mempunyai kepakaran, menghantar invois untuk kerja yang tidak dijalankan, dan dilantik sebagai pembekal alat ganti meskipun tidak layak.
Abdul Latiff sebelum ini merupakan timbalan menteri pertahanan ketika bersama Umno, tetapi sejak itu telah menyertai Bersatu.
Dia sebelum ini menafikan Zainab yang dilaporkan media adalah isterinya dan berjanji akan membantu siasatan.
Rafizi menolak penafian Abdul Latiff sebagai “sangat lemah” dan berjanji untuk mendedahkan dokumen yang akan membuktikan hubungan menteri itu dengan Zainab.
Sementara itu, laporan yang baru dinyah klasifikasi itu memetik Zainab sebagai pengarah Sousmarin Armada Sdn Bhd, Alizes Marine, Alizes Marine Malta dan Alizes Marine Labuan.
“Siasatan kami telah mengesahkan bahawa (Sousmarin) dimiliki oleh orang yang sama yang menyamar sebagai Alizes Marine France dengan mempunyai sebuah syarikat bernama Alizes Marine Ltd Labuan untuk mendapatkan dana yang dialihkan melalui Singapura,” katanya.
Laporan itu berkata lebih RM23 juta telah disalurkan melalui tiga syarikat, di mana RM8.26 juta melalui Sousmarin.
Bagaimanapun, tak banyak butiran didedahkan kepada umum mengenai dakwaan penglibatan Abdul Latiff dalam skandal itu.
Laporan itu berkata Abdul Latiff dilantik sebagai pengarah sebuah syarikat pada 2015, manakala Broke meletak jawatan pada 2017.

Nama syarikat itu telah disunting tetapi berdasarkan konteks ia mungkin merujuk kepada Ameris Group.
“Selepas pelantikan (Abdul Latiff), modal berbayar dinaikkan kepada RM350,002 yang diwakili oleh 350,002 saham, di mana 245,000 saham dipegang oleh Zainab yang berada di belakang Alizes Marine Ltd dan bakinya oleh Abd Latiff.
“Oleh itu, Thierry dan syarikatnya tidak akan dapat menafikan peranan mereka dalam konspirasi kumpulan Ameris dan Zainab ini,” kata laporan itu.
Sumber –
https://m.malaysiakini.com/news/633040

5

2

votes
Article Rating
Kongsikan artikel ini


JANGAN MALUKAN NAJIB, TAKKAN BARU SEHARI MASUK PENJARA SUDAH NAK MINTA PENGAMPUNAN DIRAJA?

Hanya semalaman selepas Najib Razak mendekam di Penjara Kajang bagi menjalani hukuman penjara 12 tahun setelah Mahkamah Persekutuan menolak rayuannya semalam, hari ini terlihat sudah ramai kalangan penyokongnya yang bercakap tentang usaha mendapatkan pengampunan diraja buat beliau.
Sekumpulan penyokong beliau juga turut menghantar memo kepada Istana Negara.
Kata mereka, atas kedudukan Najib sebagai bekas Perdana Menteri serta atas jasa-jasanya kepada negara, bekas Perdana Menteri itu amat berhak mendapat pengampunan diraja daripada Yang Dipertuan Agong.
Lagi pula, tambah mereka, selain Agong dan Najib mempunyai hubungan peribadi yang rapat, kedua-duanya juga berasal dari Pahang.
Dengan demikian, tiada masalah bagi Agong untuk memberi pengampunan kepada Najib, ujar mereka lagi.
Dalam hal berkaitan, jika ditanya kepada ramai peguam, hampir semuanya mempunyai tafsiran yang berbeza mengenai bila pengampunan diraja itu boleh diberikan.
Ada yang mengatakan pengampunan diraja hanya boleh diberi setelah menjalani separuh hukuman penjara, ada yang mengatakan setelah sekurang-kurangnya tiga bulan duduk di penjara dan ada pula mengatakan tiada had masa yang tertentu sebagai syaratnya.
Kata kelompok itu, waima setelah sehari masuk penjara pun boleh diberi pengampunan diraja jika Agong mahu berbuat demikian.
Wowww….terbayangkah kita hanya sehari setelah masuk penjara, tiba-tiba Najib sudah dibebaskan?
Begitu pun, untuk pertimbangan kewarasan sesama kita, hendaklah disedari bahawa Najib dipenjara kerana kesalahan jenayah iaitu rasuah, pecah amanah dan penggubahan wang haram berkaitan dana SRC International, sebuah anak syarikat 1MDB.
Atas kesalahan tersebut, sudah tentu banyak pertimbangan harus menjadi perkiraan Agong, terutama mendapat nasihat daripada Peguam Negara terlebih dahulu.
Selain itu, sesuai dengan konsep Raja Berperlembagaan yang diamalkan negara ini, segala tindakan Agong dalam memberi sesuatu pengampunan diraja bukanlah atas budi bicara baginda secara peribadi, tetapi setelah dinasihati oleh Lembaga Pengampunan.
Lembaga Pengampunan pula dianggotai antaranya oleh Perdana Menteri, Peguam Negara dan menteri yang menjaga sesuatu wilayah di mana pesalah itu menjalani hukuman, manakala Agong adalah pengerusinya.
Dalam keadaan tersebut, rasanya mudah untuk kita memahami bahawa prosesnya tidaklah sesenang memasak roti canai segera – panaskan kuali, tebar dan kemudian boleh terus dimakan.
Dalam konteks Najib dan hukuman penjara yang diterimanya, bukan tidak boleh mengusahakan pengampunan buat beliau, tetapi jika kita imbas kembali sepanjang perbicaraan yang lalu, bekas Perdana Menteri itu sendiri berulang kali menyatakan beliau tidak takut berdepan proses keadilan, malah beberapa kali melaungkan ungkapan “Lawan Tetap Lawan”.
Beliau juga mahu berjuang bersendirian mendapatkan keadilan tanpa mengheret UMNO sekali bersamanya.
Makna kata, Najib adalah seorang yang berani, sesuai dengan darah Bugis yang mengalir dalam tubuhnya.
Lebih daripada itu, UMNO sendiri adalah sebuah parti perjuangan yang rentetan keberaniannya sejak melawan Malayan Union, jika disenaraikan, adalah begitu panjang sekali.
Kesimpulannya, Najib dan UMNO adalah rangkuman keberanian yang tiada tolok bandingnya.
Maka, kenapa para penyokongnya terlalu awal, baru hanya sehari beliau duduk di penjara, sudah mula bercakap soal pengampunan diraja?
Tak bolehkah tunggu tiga bulan, tiga tahun atau enam tahun baru nak bercakap tentang pengampunan diraja?
Cisss…janganlah malukan serta lekehkan keberanian Najib!!
– ShahbudinHusin 24/08/2022.

4.4

12

votes
Article Rating
Kongsikan artikel ini


NAJIB, BEKAS PM PERTAMA MASUK PENJARA

Buat pertama kalinya dalam catatan sejarah negara, Datuk Seri Najib Tun Razak menjadi bekas perdana menteri pertama dipenjarakan kerana menyeleweng dana SRC International Sdn Bhd berjumlah RM42 juta.
Keputusan Mahkamah Persekutuan hari ini yang mengekalkan sabitan dan hukuman penjara 12 tahun serta denda RM210 juta atau penjara lima tahun sekiranya gagal membayar denda ke atas Najib sekali gus menyaksikan perdana menteri keenam itu kecundang dalam rayuan akhirnya di peringkat tertinggi setelah empat tahun kes itu berlangsung.
Najib, 69, dihantar ke Penjara Kajang kira-kira 5.43 petang menaiki sebuah kenderaan utiliti sukan (SUV) berwarna hitam diiringi beberapa kenderaan polis dan tiba di penjara pada 6.47 petang.
Istana Kehakiman mula menjadi tumpuan orang ramai bagi mengetahui nasib Pengerusi Lembaga Penasihat Barisan Nasional itu dengan perkarangan mahkamah dibanjiri lebih 300 penyokong termasuk Presiden Umno Datuk Seri Dr Ahmad Zahid Hamidi dan Presiden Makkal Sakthi Datuk Seri RS Thanenthiran serta lebih 30 agensi media dari dalam dan luar negara mula berkumpul seawal pagi bagi membuat liputan kes tersebut.
Ketika hujan lebat seawal 7 pagi, kelihatan 10 bas yang membawa penyokong dari Pekan, Pahang terdiri daripada ahli Umno dan ketua cawangan Umno Pahang serta ahli Jawatankuasa Pembangunan dan Keselamatan Kampung Pahang parkir berhampiran Istana Kehakiman.
Isteri Najib, Datin Seri Rosmah Mansor dan anak mereka, Datuk Mohd Nizar, Nooryana Najwa dan Norashman serta Datuk Mohd Nazifuddin turut hadir semasa prosiding itu.
Najib yang keluar berjumpa dengan penyokongnya di luar Istana Kehakiman kira-kira 3.10 petang ketika prosiding ditangguhkan sementara, mendakwa beliau tidak mendapat keadilan yang wajar walaupun telah berusaha sedaya upaya dan beliau sempat meminta maaf kepada penyokongnya sekiranya keputusan Mahkamah Persekutuan hari ini tidak berpihak kepada beliau.
“Saya ucap terima kasih kepada semua yang hadir dan sokongan padu yang diberikan kepada saya. Saya minta maaf, saya telah berusaha sedaya upaya tetapi nampaknya setiap usaha saya mohon kepada mahkamah telah ditolak,” katanya.
Terdahulu, panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan akhir bekas menteri kewangan itu  untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020.
Pada 8 Dis 2021, Najib, 69, gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi.
Ketika prosiding bermula pada 9.40 pagi, peguam Hisyam Teh Poh Teik, yang dilantik Najib pada 26 Julai lepas bagi mewakilinya, mengemukakan permohonan supaya Hakim Tengku Maimun menarik diri daripada mendengar rayuan akhirnya.
Hisyam memaklumkan bahawa pasukan pembelaan telah memfailkan permohonan supaya hakim nombor satu negara itu menarik diri daripada mendengar rayuan tersebut lewat malam tadi dan salinan permohonan telah diserahkan kepada pihak pendakwaan.
Bagaimanapun, permohonan itu yang dikemukakan di saat-saat akhir ditolak oleh mahkamah.
Kemunculan Tan Sri Muhammad Shafee Abdullah, yang digugurkan daripada menjadi peguam utama Najib, turut mencuri tumpuan selepas Hisyam memaklumkan kepada panel lima hakim bahawa Muhammad Shafee akan membantu beliau dalam permohonan menarik diri tersebut.
Hakim Tengku Maimun menolak permohonan itu atas alasan tiada sebab untuk menangguhkan prosiding penarikan diri beliau daripada mendengar rayuan Najib dan meminta Hisyam meneruskan hujahannya.
Sebelum panel lima hakim membuat keputusan berhubung rayuan akhir bekas Presiden UMNO itu, Najib yang membacakan pernyataan 20 muka surat dari kandang tertuduh, mendakwa badan kehakiman telah bersikap tidak adil terhadapnya kerana sepanjang minggu lepas, beliau menyaksikan peluangnya untuk berjaya dalam rayuan itu terhakis secara perlahan-lahan.
“Sebagai seorang tertuduh dan perayu di peringkat akhir kes, perasaan inilah yang paling teruk, iaitu apabila menyedari badan kehakiman menentang saya dengan cara yang paling tidak adil,” katanya.
Bagaimanapun, Hakim Tengku Maimun ketika membacakan penghakiman setebal 15 muka surat itu memutuskan bahawa Najib tidak pernah mempertikai RM42 juta didepositkan ke dalam akaun bank peribadinya sepanjang perbicaraan kes penyelewengan dana SRC.
Dalam pada itu, Pejabat Ketua Pendaftar Mahkamah Persekutuan Malaysia (PKPMP) telah membuat laporan polis berkenaan deraf kerja penghakiman berhubung rayuan akhir Najib, yang telah bocor kepada pihak media hari ini.
Dalam satu kenyataan lewat petang ini, pejabat itu merujuk kepada satu laporan yang disiarkan portal Malaysia Today hari bertajuk ‘Najib’s Razak SRC Appeal: The Judgement’ yang mengandungi deraf kerja yang belum dimuktamadkan serta dokumen bocor yang telah diubah suai.
Najib didakwa di Mahkamah Sesyen di sini pada 4 Julai 2018 atas tiga pertuduhan pecah amanah dan satu pertuduhan salah guna kedudukan berhubung dana SRC International. Kes kemudian dipindahkan ke Mahkamah Tinggi untuk dibicarakan.
Beliau sekali lagi dituduh di Mahkamah Tinggi pada 8 Ogos 2018 atas tiga pertuduhan pengubahan wang haram melibatkan dana sama (RM42 juta) yang merupakan hasil kegiatan haram dan kesemuanya kes itu dibicarakan bersama.
Pada 3 April 2019, perbicaraan bermula selepas Hakim Mahkamah Tinggi Mohd Nazlan Mohd Ghazali menolak permohonan Najib untuk mengisytiharkan tujuh pertuduhan terhadapnya adalah cacat.
Najib menghadapi empat lagi kes di mahkamah membabitkan penyelewengan dana RM2.3 bilion 1Malaysia Development Berhad (1MDB), pindaan laporan audit 1MDB, pecah amanah berjumlah RM6.6 bilion berkaitan bayaran kepada International Petroleum Investment Company (IPIC) dan pertuduhan pengubahan wang haram membabitkan dana SRC International berjumlah RM27 juta.
Sumber – BERNAMA.

5

3

votes
Article Rating
Kongsikan artikel ini


KAITAN DR. LATIFF DALAM SKANDAL LCS SUATU UJIAN BUAT MAHIADDIN DALAM MELAWAN RASUAH – RAFIZI

Sejak saya mendedahkan seorang yang bernama Zainab Mohd Salleh (670430-01-XXXX) sebagai individu yang dinamakan sebagai isteri Datuk Dr. Latiff Ahmad (Menteri di Jabatan Perdana Menteri) di dalam Laporan Forensik Projek LCS, sehingga sekarang Dr. Latiff tidak menafikan kenyataan itu.
Satu-satunya kenyataan yang dikeluarkan adalah sebelum saya mendedahkan identiti sebenar Zainab Mohd Salleh. Penafian Dr Latiff (bahawa Zainab Mohd Salleh bukan isteri saya) jelas merujuk kepada individu lain (iaitu CFO Dialog Berhad) bertujuan untuk mengelirukan orang ramai.
Dengan tiadanya penafian atau kenyataan balas menafikan yang individu yang dinamakan itu isterinya, rakyat boleh membuat kesimpulan bahawa pendedahan saya itu benar. Lagi pun, perkara ini dinyatakan secara bertulis di dalam Laporan Forensik Projek LCS.
Sejumlah besar kontrak Alizes Marine Limited (syarikat palsu yang ditubuhkan untuk menyelewengkan dana) dengan kontrak kapal LCS adalah untuk membekalkan alat-alat gantian (“spare parts”) kapal.
Syarikat ini dilantik dengan memberi gambaran bahawa ia berkaitan dengan sebuah syarikat Perancis (Alizes Marine France) yang mempunyai lesen pengeksport alat-alat gantian pertahanan dari Kerajaan Perancis. Setelah memperolehi kontrak membekalkan alat-alat ganti dari projek LCS, invois-invois dengan alamat palsu dihantar dan arahan pembayaran menyelewengkan dana ke syarikat-syarikat berlainan yang didaftarkan di Malta dan Labuan. Akaun bank yang digunakan juga dari Singapura, bukannya di Perancis.
Laporan Forensik Projek LCS telah mendedahkan bahawa syarikat palsu ini tidak pun mempunyai lesen pengeksport alat-alat gantian pertahanan seperti yang didakwa.
Lebih teruk lagi, syarikat palsu ini menghantar invois bagi barang-barang yang tidak memenuhi syarat alat gantian pertahanan. Sesetengah barang-barang yang dibekalkan adalah barang-barang biasa yang boleh dibeli di pasar raya Mydin atau kedai serbaneka 7-Eleven.
Perenggan 2.6.20 Laporan Forensik Projek LCS mendedahkan:
“Global purchase orders (PO) issued to Alizes Marine contained certain items which did not belong to Depot level spare parts (repairs and maintenance) such as mineral water, cotton bud packs, cleaning cloth, fans etc. This signified the level of discrepancy and deception in the process of procurement.”
“Purchase Order (PO) yang dikeluarkan kepada Alizes Marine (untuk menempah alat-alat gantian kapal) mengandungi sesetengah barang yang tidak memenuhi syarat alat gantian Depot (untuk kerja-kerja penyelenggaraan dan membaiki kapal) seperti air mineral, puting kapas telinga, kain-kain kecil untuk mencuci, kipas dan sebagainya. Ini menunjukkan tahap penyelewengan dan penipuan yang berlaku dalam proses perolehan.”
Kontrak untuk membekalkan kononnya alat-alat gantian kapal yang diberikan kepada Alizes Marine melibatkan pembayaran sekitar RM210 juta setakat tahun 2011 ke 2015 sahaja.
Sebab itu ada beberapa soalan penting yang perlu dijawab berhubung stok alat-alat gantian kerana Laporan PAC mendedahkan projek telah membeli sehingga RM1.7 bilion alat-alat gantian sedangkan kapal belum siap.
Soalan-soalan penting:
1. Berapa banyak dari RM1.7 bilion yang dibeli itu sebenarnya alat-alat gantian yang diperlukan untuk kapal bagi kerja-kerja penyelenggaraan dan membaiki kapal? Berapa banyak dari stok alat gantian itu sebenarnya untuk barang-barang kegunaan harian yang boleh dibeli di pasar raya biasa?
2. Apabila UMNO/BN mendakwa projek telah mencapai 50% kemajuan sehingga 2018 (sejak pembinaan bermula), berapa banyak dari peratusan kemajuan itu bersabit dengan pembelian barang-barang yang tidak ada kena-mengena dengan alat gantian kapal seperti ini? Kita tahu bahawa kemajuan projek itu mengambil kira semua aktiviti termasuk tempahan alat-alat gantian kapal.
Dengan tiadanya penafian dari Dr Latiff atau fakta-fakta yang menolak pendedahan setakat ini, sudah sampai masanya tindakan politik diambil terhadap Dr Latiff.
Ada dua tindakan bermaruah yang perlu disegerakan:
1. Perdana Menteri, Dato’ Seri Ismail Sabri Yaakob perlu memecat Dr. Latiff dari jemaah menteri
2. Tan Sri Muhyiddin Yassin perlu memaklumkan secara rasmi kepada Perdana Menteri yang BERSATU membuat keputusan supaya Dr. Latiff digantikan dengan calon lain dari BERSATU di dalam jemaah menteri
Ini satu ujian penting untuk menilai adakah Tan Sri Muhyiddin Yassin dan BERSATU benar-benar ikhlas menentang rasuah, seperti tulisan beliau yang mengambil kredit atas penghukuman kes SRC baru-baru ini.
RAFIZI RAMLI
Timbalan Presiden Keadilan
25/08/2022.

4.2

9

votes
Article Rating
Kongsikan artikel ini


UMNO TAK PERLU EMOSI BILA NAJIB DIPENJARA, SEKARANG MASA TERBAIK KUKUHKAN SOLIDARITI TERHADAP ‘POSTER BOY’

Apa yang semua orang, khususnya kelompok tertentu dalam UMNO dan penyokong Najib Razak harus sedar ialah isu melibatkan bekas Perdana Menteri itu yang kini dipenjarakan adalah persoalan berkaitan undang-undang.
Ia bermakna penjara yang menjadi destinasinya sekarang ialah kerana ada undang-undang telah dilanggar, kemudian beliau dihadapkan kepada pengadilan undang-undang dan seterusnya dimuktamadkan keputusan berdasarkan undang-undang.
Asas mudahnya, jika tiada undang-undang telah dilanggar, maka tiadalah proses mahkamah harus dilakukan dan tiada sesiapa juga perlu disabitkan dengan kesalahan.
Meski pelbagai pihak dilihat cuba mempertikaikan keputusan mahkamah terhadap Najib itu, perkara pokok yang tidak dinafikan ialah ada kemasukan RM42 juta daripada dana SRC International ke dalam akaun bank peribadi beliau dan kemudian wang itu telah dibelanjakannya.
Sebagai rakyat yang patuh kepada undang-undang, melihat fakta penting itu, semua kita tiada pilihan lain melainkan harus akur dan menerima keputusan mahkamah yang telah dibuat berdasarkan undang-undang itu dengan penuh keredaan serta ketabahan.
Jangan terlalu emosi menghadapinya sehingga ke peringkat mahu membakar kelambu yang sedang didiami.
Sebab itu, lontaran kenyataan Ahli MT UMNO, Dr. Puad Zarkashi yang menggesa agar kedudukan Ismail Sabri Yaakob sebagai “poster boy” BN digugurkan berikutan keputusan mahkamah terhadap Najib adalah tidak wajar serta jauh tersasar.
Apa kena-mengena Ismail Sabri sebagai “poster boy” BN dan keperluan mengubah kesiap-siagaan BN dalam menghadapi PRU15 dengan keputusan mahkamah terhadap Najib?
Bukankah UMNO sepatutnya berbangga kerana di sebalik pelbagai desakan dan tekanan terhadapnya, parti itu sebenarnya sedang mempunyai pemimpin sebagai Perdana Menteri yang tetap kekal stabil jiwa serta pendiriannya dan tidak mahu campurtangan dalam proses mahkamah?
Cuba bayangkan, apa pandangan dan persepsi buruk rakyat kepada UMNO jika Ismail Sabri didapati telah campurtangan dalam urusan mahkamah?
Bagaimana kemudiannya UMNO dan BN akan berdepan dengan undi rakyat dalam PRU15 yang bakal menjelang?
Untuk itu, kedudukan Ismail Sabri seharusnya dibanggai oleh UMNO kerana ini akan memberi kelebihan untuk memenangi PRU15 dan bukan mahu menggugurkannya sebagai “poster boy”.
Selain tidak harus emosi dan berbangga kerana memiliki Perdana Menteri yang tidak campurtangan dalam urusan mahkamah, UMNO juga sepatutnya memanfaatkan keadaan di sebalik Najib dipenjarakan ini untuk mengukuhkan perpaduan serta memantapkan solidariti kepada “poster boy” yang telah ditetapkan dan diyakini mampu membawa kemenangan itu.
Lagi pula, kalau mahu ditukar, dalam peringkat ini, siapa calon penggantinya dan tidakkah dengan menukar “poster boy” di saat-saat akhir tidak ubah ibarat menukar striker utama dalam permainan bolasepak yang sudah di penghujung minit perlawanan?
Begitu juga dengan saranan Dr. Puad agar logo BN saja diletakkan sebagai “poster boy” turut tidak masuk akal dan benar-benar merupakan lawak antarabangsa daripada seorang pemimpin yang bergelar “Dr” di belakang namanya.
Sementara sudah memiliki pemimpin sendiri sebagai Perdana Menteri, parti yang tiada calon Perdana Menteri adalah parti yang tiada keyakinan untuk menang serta dilihat rakyat memiliki pemimpin berkelayakan untuk diketengahkan.
Apakah begitu wajah UMNO dan siapakah yang mahu memberi undi kepada parti yang tiada calon Perdana Menteri?
– ShahbudinHusin 25/08/2022.

4.7

3

votes
Article Rating
Kongsikan artikel ini


DESAKAN PRU15 SEGERA SUDAH TIDAK BERMAKNA

Sama ada wujud atau tidak ugutan dan kata dua kepada Perdana Menteri, Ismail Sabri Yaakob dalam mesyuarat Biro Politik UMNO dua hari lalu, ia tidak mengubah hakikat bahawa parti itu memang mahu PRU15 disegerakan.
Untuk itu, tak perlulah sebenarnya pihak ibu pejabat UMNO atau pemimpin yang diketahui rapat dengan Zahid Hamidi beria-ia membuat penafian atau mahu menyaman portal berita yang menyiarkan spekulasi itu.
Kalau tak ada angin, mana mungkin pokok tiba-tiba bergoyang?
Lagi pun, dalam banyak medan perbualan dengan orang UMNO di pelbagai medium sejak semalam lagi, itulah perkara yang sedang hangat diperbualkan.
Jadi, takkan tiada sedikit kebenaran dalam laporan yang disiarkan itu?
Yang disiar dan terdedah mungkin tak sepenuhnya benar, tapi isu pentingnya ialah keinginan mahu kepada PRU15 segera tetap ada di kepala Presideen UMNO dan ia adalah fakta yang tidak boleh disembunyikan lagi.
Pokoknya, kenapa tak habis-habis mahu PRU segera?
Apakah PRU15 segera kerana mahu membela nasib Najib Razak atau demi kepentingan mereka yang sedang berdepan perbicaraan?
Dalam hal berkaitan, tidak bolehkah diberi kebebasan dan ruang secukupnya kepada Ismail Sabri sebagai Perdana Menteri menentu dan memilih waktu yang sesuai untuk menghadap Agong bagi pembubaran Parlimen?
Kenapa perlu beliau ditekan, diasak dan didesak sepanjang masa?
Sebenarnya, dalam keadaan Najib sudah ada di penjara sekarang ini, sudah tidak relevan lagi untuk Zahid Hamidi dan UMNO terus menuntut atau bercakap tentang PRU segera.
Ia sudah tidak sesuai lagi kerana lihat saja di dada pelbagai medium media sosial ketika ini, rata-rata warga maya sedang merai dan memanjat kesyukuran atas perginya Najib ke penjara, sesuai dengan fakta kesalahan yang telah dilakukannya.
Tidak ternampak ada simpati yang melimpah kepada Najib dan UMNO berikutan apa yang berlaku kepada bekas Perdana Menteri itu.
Dengan demikian, jika PRU disegerakan, ditambah kalau Zahid Hamidi masih bertanding lagi, apa jaminan rakyat akan memberi sokongan kepada BN?
Di ketika ini, apa yang perlu Zahid Hamidi lakukan, khususnya setelah episod Najib telah menemui titik klimaksnya, ialah segera berhenti daripada terus bercakap atau mendesak Perdana Menteri agar membubarkan Parlimen.
Tak perlulah asyik panggil Ketua UMNO Bahagian, adakan perjumpaan, mesyuarat dan sebagainya tanpa henti seolah-olah tiada kerja lain yang lebih mustahak yang boleh dilakukan.
Dalam keadaan rakyat tengah susah dan sedang berdepan pelbagai masalah, yang mereka mahukan bukanlah diajak ke pusat pengundian, tapi jaminan makanan atau pekerjaan.
Kalau benar UMNO merupakan sebuah parti perjuangan yang faham erti kesusahan, waktu inilah Zahid Hamidi harus berhenti bercakap soal pilihan raya atau kuasa, sebaliknya membawa parti sepenuhnya bersama-sama dengan kerajaan menumpu perhatian menyelesaikan pelbagai masalah rakyat dalam kehidupan.
PRU segera atau dicepatkan, pada tanggapan ramai orang, tidak lain hanyalah untuk menyelamatkan tengkuk dan mengelak nasib Najib daripada menimpa diri sendiri.
Tak usahlah berpura-pura lagi, tengok perjalanan kes yang sedang berjalan saja dengan mudah semua orang dapat memahaminya.
– ShahbudinHusin 26/08/2022.

5

5

votes
Article Rating
Kongsikan artikel ini


PENGAMPUNAN BIASANYA SETELAH JALANI DUA PERTIGA HUKUMAN – BEKAS AG

Datuk Seri Najib Razak boleh membuat petisyen kepada Yang di-Pertuan Agong dengan segera bagi mendapatkan pengampunan, menunda atau mengurangkan hukuman penjara 12 tahun dan denda RM210 juta yang dikenakan terhadapnya.
Bekas Peguam Negara, Tan Sri Abu Talib Othman, berkata Perkara 42 (1) Perlembagaan Persekutuan memperuntukkan bahawa Yang di-Pertuan Agong berkuasa memberi ampun, tunda hukum dan mengurangkan hukuman bagi segala kesalahan dibicara dan dilakukan dalam Wilayah Persekutuan Kuala Lumpur, Labuan dan Putrajaya.
Katanya, Lembaga Pengampunan yang ditubuhkan bagi setiap negeri perlu membabitkan Peguam Negara, Ketua Menteri negeri (
dalam kes Najib

adalah Menteri Wilayah Persekutuan) dan tidak lebih daripada tiga anggota lain yang perlu dilantik Yang di-Pertuan Agong.
“Bagaimanapun, mengikut Perkara 42 (9), Lembaga

Pengampunan

perlu menimbangkan sebarang pendapat bertulis yang dikemukakan Peguam Negara mengenai perkara itu.
“Sekiranya Najib memohon pengampunan diraja, maka ia akan diproses mengikut peraturan dan dibentangkan Lembaga Pengampunan. Jadi, masih terdapat saluran untuk Najib mendapat keampunan atau dikurangkan hukuman,” katanya ketika dihubungi BH.
Beliau berkata, seseorang yang sudah disabitkan dengan hukuman, biasanya akan menjalani dua pertiga daripada hukuman dijatuhkan terhadapnya, manakala baki satu pertiga akan mendapat pengurangan secara automatik jika berkelakuan baik.
Abu Talib adalah Timbalan Pendakwa Raya ketika bekas Menteri Besar Selangor, Datuk Harun Idris disabitkan atas kesalahan rasuah pada 1977 dan kemudian menjadi Peguam Negara ketika bekas Menteri Kebudayaan, Belia dan Sukan, Datuk Mokhtar Hashim, disabitkan membunuh Datuk Mohamad Taha Talib iaitu Speaker Dewan Undangan Negeri (DUN) Negeri Sembilan, pada 1983.
Harun mendapat pengampunan diraja pada 1982, manakala Mokhtar dibebaskan daripada hukuman itu pada 1991.
Sementara itu, pengamal undang-undang, Nizam Bashir Abdul Kariem Bashir, berkata mengikut Peraturan 113 Peraturan-peraturan Penjara 2000, petisyen pengampunan itu boleh dilakukan Najib, ahli keluarga atau peguam dilantik bekas Perdana Menteri itu.
“Petisyen pengampunan itu perlu dikemukakan kepada Urus Setia Lembaga Pengampunan Wilayah Persekutuan iaitu Seksyen Dasar, Bahagian Hal Ehwal Undang-undang, di Putrajaya.
“Petisyen pertama, boleh dibuat segera yang dapat dilaksanakan oleh Najib selepas sabitannya, namun petisyen kali kedua hanya dibenarkan apabila seseorang banduan sudah menyempurnakan tiga tahun dari tarikh sabitan.

“Bagaimanapun, berdasarkan kes sebelum ini, khususnya membabitkan Harun, Mokhtar dan Datuk Seri

Anwar Ibrahim
, mereka sudah menjalani sebahagian daripada hukuman sebelum suatu pengampunan diberikan,” katanya.

Pada 16 Mei 2018, Anwar diberikan pengampunan penuh tanpa sebarang syarat oleh Yang di-Pertuan Agong, Sultan Muhammad V, ketika itu.
Sumber –
https://www.google.com/amp/s/www.bharian.com.my/amp/berita/nasional/2022/08/992259/biasanya-banduan-jalani-dua-pertiga-hukuman-sebelum-diberi

5

4

votes
Article Rating
Kongsikan artikel ini


PM TIDAK HADIR TAKLIMAT UMNO SATU TINDAKAN TEPAT

Dalam majlis taklimat Presiden UMNO di WTCKL petang tadi yang sebenarnya lebih berupa program solidariti untuk membebaskan Najib Razak dan mempertikaikan sistem keadilan negara, ia telah tidak dihadiri oleh Perdana Menteri, Ismail Sabri Yaakob.
Dalam masa yang sama, sebagai sebahagian agenda mempersalahkan Ismail Sabri kerana Najib dipenjarakan, jeritan “Mana Mail” dan “booo” juga kerapkali kali kedengaran di dalam Dewan Merdeka yang seolah-olahnya memang sudah dirancang sedemikian rupa.
Saya sejak awal pagi tadi lagi sudah diberitahu oleh satu sumber yang boleh dipercayai bahawa Perdana Menteri tidak akan hadir dalam program tersebut.
Berikutan itu, ketidakhadiran Ismail Sabri itu telah saya titipkan dalam nukilan pendek di laman sosial FB sebelum tengahari tadi.
Dimaklumkan dalam pelbagai laporan berita kemudiannya bahawa Ismail Sabri tidak hadir kerana beliau ada acara lain melibatkan rakyat di negeri Pahang.
Persoalannya, apakah wajar Perdana Menteri tidak hadir dalam taklimat itu?
Memandangkan momentum menyalahkan beliau apabila Najib dipenjarakan sudah kedengaran sejak awal lagi, ditambah dengan berlakunya jeritan “Mana Mail” dan “booo” terhadapnya dalam majlis taklimat petang tadi, keputusan Ismail Sabri tidak hadir adalah keputusan yang tepat dan bijak.
Jika tidak, buta-buta saja beliau akan dijadikan hentaman serta balunan semua orang yang berucap petang tadi tanpa mereka memikirkan kedudukannya sebagai Perdana Menteri.
Apalagi bila mereka yang berucap itu mempertikaikan proses keadilan secara terbuka, Ismail Sabri sebagai Perdana Menteri dengan sendirinya akan terjebak dalam pertikaian terhadap sistem pemisahan kuasa yang beliau sebenarnya memang tidak berhak campurtangan di dalamnya.
Oleh itu, keputusannya tidak hadir adalah tindakan yang harus dipuji dan telah menyelamatkan keadaan.
Dalam konteks UMNO pula, sebagai Naib Presiden parti, keputusan tidak hadir itu juga telah berjaya menghadkan kemarahan dan suara jeritan “Mana Mail” serta “booo” terhadapnya oleh kalangan sebahagian anggota yang emosional.
Kalau beliau hadir, sudah tentu suara jeritan itu tambah nyaring dan bergema lagi.
Pokoknya dalam hal ini Ismail Sabri telah memilih jalan terpuji iaitu enggan berbalah dengan akar umbi partinya sendiri.
Di waktu yang sama, dengan tidak membatalkan kehadiran di program di Pahang itu, Ismail Sabri dengan sendirinya menghantar mesej yang jelas bahawa bellau lebih mengutamakan rakyat berbanding melayan anggota parti yang emosi.
Tambahan lagi, Zahid Hamidi ternampak kerap sangat menganjurkan program parti sejak minggu-minggu kebelakangan ini, dengan sebahagiannya dilakukan secara mengejut dan notis yang pendek seperti perjumpaan dengan Ketua-Ketua UMNO Bahagian pada Isnin lalu.
Malah, taklimat petang tadi pun boleh dikira dilakukan secara mengejut dan dengan notis yang pendek juga iaitu hanya diputuskan setelah Najib dihantar ke penjara.
Orang tiada kerja bolehlah melayan semuanya, tapi Perdana Menteri sudah tentu terikat dengan pelbagai program dan jadual yang telah ditetapkan.
Apa pun, sebagaimana dijangka, majlis taklimat petang tadi tidak ada apa-apa yang luar biasa dicapai daripadanya, antaranya pastilah kerana Ismail Sabri memilih langkah bijaksana tidak menghadirinya.
– ShahbudinHusin 27/08/2022.

4.9

8

votes
Article Rating
Kongsikan artikel ini


SEMENTARA TERUS DITEKAN UMNO DALAM KES NAJIB, ISMAIL SABRI SEBALIKNYA SEMAKIN DITERIMA BAIK DI MATA RAKYAT

Selain hakim, khususnya Mohd Nazlan Mohd Ghazali dan Ketua Hakim Negara, Tengku Maimun Tuan Mat yang banyak dikritik serta dipersalahkan oleh kelompok tertentu dalam UMNO susulan pemenjaraan Najib Razak, tidak terkecuali menerima beban yang sama ialah Perdana Menteri, Ismail Sabri Yaakob.
Beliau dipersalahkan secara merata kerana tidak mahu campurtangan dan menyelamatkan Najib daripada dipenjarakan.
Sebaik saja Najib menerima hukumannya dan sehinggalah ke hari ini, malah dalam perhimpunan di WTCKL petang ini, itulah sentimen yang kedengaran dan dijangka terus berpanjangan.
Bertitik tolak kerana marah kerana tidak mahu campurtangan itu, Ismail Sabri turut ditekan untuk menyegerakan PRU15 supaya semua pesalah yang kini sedang dibicarakan lebih mungkin dapat diselamatkan.
Mereka yang membela Najib itu seolah-olah lupa dengan fakta dan keterangan yang diberikan di dalam mahkamah tentang wang RM42 juta yang masuk ke akaun peribadinya dan bagaimana wang tersebut telah dibelanjakannya dengan sesuka hati.
Yang dipersalahkan akhirnya ialah Ismail Sabri kerana tidak mahu campurtangan manakala Najib yang menerima wang dan membelanjalannya seperinya tidak bersalah sama sekali.
Kegilaan apakah ini?
Daripada satu segi, dengan tindakan berterusan menyalahkan Perdana Menteri kerana tidak mahu campurtangan itu, mereka secara tidak sedar telah mengakui Najib telah melakukan kesalahan dan melanggar undang-undang.
Jika tidak, untuk apa minta Perdana Menteri campurtangan?
Begitu pun, daripada sudut yang lain. pendirian Ismail Sabri tidak mahu campurtangan dan membiarkan sistem pemisahan kuasa berjalan dengan seadanya di negara ini telah membuatkan nama beliau semakin diterima baik serta dihormati.
Rakyat biasa, mereka yang menghormati undang-undang dan tidak taksub keterlaluan kepada individu tertentu, secara umumnya menerima baik sikap serta pendirian tidak mahu campurtangan itu.
Ini sekaligus sebenarnya menjadikan nama Malaysia yang sedang dipimpinnya mulai beransur-ansur pulih daripada kerosakan di mata dunia akibat rasuah serta skandal mega, terutamanya 1MDB yang memalukan itu.
Bayangkan apa jadi kepada nama negara di mata rakyat Malaysia sendiri dan juga dunia jika Perdana Menteri didapati campurtangan dalam kes “straightforwwad” seperti SRC International itu?
Ismail Sabri sendiri pastinya ketika ini sedang diserang bertalu-talu daripada pelbagai sudut yang akhirya perkara itu bukan saja menjadikan dirinya tidak lagi dipandang elok, bahkan nama negara lebih membusuk jadinya.
Berkongsi pendirian yang sama ialah bekas Ahli Parlimen Jerantut, Tengku Azlan Sultan Abu Bakar yang turut memuji Ismail Sabri kerana berjaya kekal tidak mahu campurtangan di sebalik tekanan dan asakan daripada kelompok tertentu UMNO makin menghimpitnya.
Kata beliau, dengan kekalnya hukuman kepada Najib dalam kes SRC Intenational sebagaimana diputuskan oleh Mahkamah Persekutuan, negara kini akan lebih dihormati serta dipandang elok di mata dunia.
“Saya juga percaya keadaan negara, khususnya perkembangan ekonomi akan beransur-ansur menjadi lebih baik selepas ini,” katanya ketika ditemui di pejabatnya.
Tengku Azlan turut memuji hakim-hakim Mahkamah Persekutuan yang dianggapnya tegas serta berpegang kepada fakta dalam membuat keputusan.
Meski begitu, apa yang berlaku kepada Najib itu hanyalah permulaan kepada perjalanan yang panjang untuk memulihkan imej dan prestasi negara.
Jika lebih banyak pesalah rasuah VIP menerima hukuman atas kesalahan yang dilakukan semasa berkuasa, sebagaimana yang pernah berlaku di Indonesia sebelum ini, negara kita juga mampu melangkah dengan lebih gagah serta dihormati lagi.
Itulah harapan kita, mudah-mudahan dengan permulaan kes Najib ini dan ketegasan kepada dunia bahawa tiada campurtangan dalam sistem kehakiman, adalah langkah yang dapat menjanjikan masa depan lebih baik kepada semua.
– ShahbudinHusin 27/08/2022.

4

10

votes
Article Rating
Kongsikan artikel ini


AZALINA, PENASIHAT KHAS PM TAPI SECARA TERBUKA HENTAM PM – BILA LAGI NAK LETAK JAWATAN?

Dalam majlis taklimat Presiden UMNO semalam yang sebenarnya lebih berupa majlis solidariti kepada Najib Razak yang dipenjara atas kesalahan jenayah, pemimpin UMNO yang terlihat begitu ghairah, seronok dan bersemangat memberi ucapan ialah Azalina Othman Said.
Sasaran ucapannya adalah Perdana Menteri, Ismail Sabri Yaakob berkaitan hal perlantikan Peguam Negara.
Menurut Ahli Parlimen Pengerang itu, sesiapa sahaja yang menjadi Perdana Menteri perlu melantik “orang dia” sebagai Peguam Negara untuk memudahkan urusan sebagai Perdana Menteri.
“Pelantikan Peguam Negara adalah atas nasihat Perdana Menteri dan Perdana Menteri harus melantik “orang dia” bagi jawatan tersebut untuk mudahkan segala urusan.
“Jika kuasa penukaran Peguam Negara di tangan Perdana Menteri, mengapa Perdana Menteri tidak menukar Peguam Negara?
“Saya nak tanya satu sahaja, takkan nak tukar Peguam Negara pun tak boleh,” katanya bersambut sorakan kuat daripada para hadirin.
Dengan menyebut perkara demikian, walaupun tidak menyebut nama, adalah jelas dan tidak diragui lagi bahawa Azalina telah menghentam Ismail Sabri secara terbuka.
Sebaik mengambil alih jawatan Perdana Menteri pada 21 Ogos 2020, selain terus mengekalkan Idrus Harun sebagai Peguam Negara, Ismail Sabri turut membuat beberapa perlantikan yang lain.
Antaranya ialah Azalina sendiri dilantik sebagai Penasihat Khas Perdana Menteri bagi hal ehwal undang-undang dan hak asasi manusia.
Berita perlantikan beliau disiarkan dalam pelbagai media pada 2 Oktober 2021, namun difahamkan Azalia menerima surat perlantikannya daripada Ismail Sabri di Pejabat Perdana Menteri pada 30 September 2020.
Sehingga hari ini dipercayai Azalina masih memegang jawatan tersebut kerana tidak terdengar sama sekali beliau sudah meletakkan jawatannya itu.
Dengan demikian, bagaimana seorang Penasihat Khas Perdana Menteri boleh secara terbuka di pentas UMNO mempertikai dan menghentam Perdana Menteri iaitu bossnya sendiri?
Mengapa bellau tergamak menggigit tangan orang yang memberinya jawatan?
Jika beliau mempertikaikan Perdana Menteri kerana tidak menukar Peguam Negara, bagaimana dengan dirinya sendiri sebagai Penasihat Khas Perdana Menteri, tapi menghentam Perdana Menteri?
Bukankah perlakuan beliau itu adalah seburuk-buruk perangai sebagai manusia?
Dalam pada itu, jika penukaran Peguam Negara dipertikaikannya, pernahkah beliau sebagai Penasihat Khas Perdana Menteri berkaitan Undang-Undang menasihati Perdana Menteri untuk menukar Idrus dan melantik orang baru sebagai Peguam Negara?
Jika tidak, apa kerja beliau selama ini sebagai Penasihat Khas kepada Perdana Menteri?
Pernahkah juga kita dengar Azalina melalui jawatannya itu melakukan sesuatu kerja yang lain yang bermanfaat untuk rakyat?
Adakah hanya makan gaji buta saja?
Dan terlanjur beliau telah menunjukkan perlakuan serta perangai sedemikian rupa – satu saja nak tanya – bila lagi nak letak jawatan?
– ShahbudinHuisin 28/08/2022.

4.8

8

votes
Article Rating
Kongsikan artikel ini


ISU NAJIB BAKAL MEMAKAN DIRI, UMNO SEPATUTNYA MENENTANG RASUAH, BUKAN MEMBELA PESALAH RASUAH

UMNO kalah pada PRU14 adalah disebabkan isu rasuah melibatkan Najib Razak dalam skandal 1MDB yang terkait secara langsung dengannya.
Ketika itu, Najib menggunakan segala kuasa yang ada padanya untuk melindungi dirinya dan menjadikan dirinya tidak tersentuh langsung oleh undang-undang.
Ada yang dipecat, dibuang kerja, dipetisejukkan, dipenjarakan dan berpuluh tindakan lain yang tujuannya semata-mata memastikan dirinya kekal berkuasa.
Tetapi, kuasa rakyat pada 9 Mei 2018 akhirnya menolak UMNO dan BN daripada kekuasaan yang dipegang sejak merdeka dan Najib tercatat dalam sejarah sebagai Presiden UMNO dan Perdana Menteri yang menjadi punca kehilangan kuasa itu.
Hari ini, susulan kekalahan UMNO dan BN itu, Najib sudah pun berada di Penjara Kajang untuk menjalani hukuman penjara selama 12 tahun dan denda RM210 juta berkaitan kes rasuah dan salah guna kuasa dana SRC International, sebuah anak syarikat 1MDB.
Bagi mereka yang berjuang menentang Najib sejak awal lagi, hari ini mungkin terzahir suatu kepuasan, dan kegembiraan, meski tak semua mengucapkannya secara terbuka.
Sesetengahnya barangkali lebih selesa memilih untuk bersyukur dalam diam saja kerana rata-rata sedar bahawa sukar membayangkan apa akan jadi kepada negara ini dan kerakusan Jho Low seterusnya jika Najib masih berkuasa lagi.
Begitu pun, kedudukan Najib yang kini dipenjarakan itu seolah-olah tidak mendatangkan keinsafan kepada UMNO dalam usaha mencari kemenangan yang hilang dalam PRU15 akan datang.
Dalam majlis taklimat khas Sabtu lalu yang diadakan untuk membela dan menyatakan solidariiti terhadap Najib yang kini dipenjarakan, dengan jelas ternampak UMNO akan menggunakan isu tentang bekas Perdana Menteri itu sebagai modal untuk menebus kemenangan yang telah hilang.
Berdasarkan ucapan Presiden UMNO, Ahmad Zahid Hamidi dalam majlis tersebut, antara isu yang dibangkitkan ialah dakwaan ketidakadilan serta keinginan menarik simpati rakyat terhadap apa yang berlaku kepada Najib.
Selain itu, isu pengampunan juga dijangka akan digunakan sebagai senjata di mana kemenangan UMNO akan digunakan untuk membebaskan Najib.
Dalam hal berkaitan, Zahid Hamidi turut memaklumkan akan membukukan tulisan-tulisan Najib di laman sosial FBnya untuk disebarkan kepada rakyat meneliti dan membacanya.
Zahid Hamidi malah menangis di atas pentas yang difahami tujuannya selain agar rakyat turut bersimpati kepada Najib, juga dengan harapan yang tinggi agar UMNO diberi kemenangan cemerlang dalam PRU15 mendatang.
Harus difahami bahawa penolakan rakyat kepada UMNO dan BN dalam PRU14 adalah rangkuman menolak rasuah, salah guna kuasa dan kemewahan yang bersumberkan daripada kemungkaran 1MDB.
Dengan demikian, oleh kerana Najib sudah dihukum penjara dan ada empat lagi kes berkaitan 1MDB sedang dihadapinya di mahkamah, terus menggunakan isu berkaitan beliau untuk memenangi PRU15 seolah-olah bermakna UMNO ingin mempertahankan dan membela rasuah dan perasuah.
Di ketika rakyat sudah menolak rasuah dan menjatuhkan pemimpin serta kerajaan yang terkait rasuah, UMNO sepatutnya lebih ke depan lagi ketika ini dalam menolak perbuatan terkutuk itu.
UMNO seharusnya menjauhi Najib dan bersama-sama dengan rakyat menolak rasuah, bukan membela dan mempertahankan pesalah rasuah.
Lebih buruk lagi, dalam mempertahankan Najib dan menarik simpati rakyat terhadap beliau yang sudah dijatuhi hukuman itu, Zahid Hamidi selaku Presiden UMNO sendiri ketika ini sedang berdepan 87 kes mahkamah berkaitan rasuah dan salah guna kuasa.
Ini membuatkan rakyat tidak sukar memahami bahawa perjuangan untuk membawa UMNO memenangi PRU15 dengan menggunakan isu Najib bukan saja untuk membebaskan bekas Perdana Menteri itu, bahkan juga untuk kepentingan Zahid Hamidi dan mereka yang lain yang ada kes mahkamah sama..
Untuk negara ini terus maju dan sejahtera, musuh utamanya ialah rasuah dan salah kuasa yang berleluasa.
Rakyat benci rasuah dan telah membuktikan mereka berani menolak serta menjatuhkan pemimpin serta kerajaan yang rasuah.
Malangnya, UMNO yang ingin menang PRU15 akan datang, selain dipimpin oleh pemimpin yang sedang dibicarakan di mahkamah atas kes rasuah, malah cuba menarik rakyat untuk bersimpati terhadap pemimpin yang telah dijatuhkan dan sedang dihukum penjara atas kesalahan rasuah.
Tak ke gila namanya?
Percayalah, isu Najib ini akan memakan diri UMNO kerana tidak mungkin rakyat mudah hilang kewarasan mahu menyokong pemimpin yang ada kes rasuah serta membawa parti yang diterajuinya membela pesalah yang sudah dijatuhi hukuman kerana kesalahan rasuah. –
ShahbudinHusin 29/08/2022.

4.8

9

votes
Article Rating
Kongsikan artikel ini


PENGAMPUNAN NAJIB BOLEH MENJADIKAN UMNO KALAH SEKALI LAGI

Satu lagi kesilapan UMNO, selain mahu menjadikan isu pemenjaraan Najib Razak sebagai umpan menarik simpati rakyat untuk memenangi PRU15, ialah terlalu awal bertempik ingin mengusahakan pengampunan diraja buat bekas Perdana Menteri itu.
Hanya sehari selepas Najib dipenjarakan, sekumpulan 300 ahli NGO pro UMNO telah berkumpul di Istana Negara menghantar memorandum memohon pengampunan diraja kepada Yang Dipertuan Agong, kemudian diikuti ucapan Presiden UMNO, Ahmad Zahid Hamidi di majlis taklimat khas, Sabtu lalu berkaitan hal yang sama.
Kata beliau, UMNO akan memperjuangkan nasib Najib dan akan berusaha memohon pengampunan diraja buat bekas Perdana Menteri itu.
Selepas itu, UMNO Perak pula mengumumkan usaha mengumpulkan tandatangan melalui persidangan tahunan UMNO cawangan akan digerakkan dalam waktu terdekat ini bagi tujuan mendapatkan pengampunan diraja itu.
Kata Pengerusinya, Saarani Mohamad, UMNO Perak mempunyai sekitar 300 ribu ahli dan alangkah baiknya jika semua mereka dapat menandatangani petisyen berkenaan.
“Jadi sudah tentulah pihak istana nak tengok berapa ramai orang yang tandatangan,” katanya.
Selepas ini, entah siapa lagi akan turut bertindak menyokong usaha mendapatkan pengampunan diraja buat Najib.
Dengan pelbagai pihak mempunyai kecenderungan ke arah itu, UMNO seolah-olah tidak dapat menerima hukuman yang dijatuhkan berdasarkan undang-undang terhadap bekas Perdana Menteri itu.
Sepatutnya semua pihak dalam UMNO menerima dengan baik dan lapang dada keputusan mahkamah terhadap Najib kerana kesalahannya bukan sekecil mencuri telur ayam atau setin sardin di pasaraya.
Kesalahan yang dilakukan Najib adalah besar serta memberi kesan yang berganda kepada rakyat di mana puluhan tahun lagi negara perlu membayar hutang yang diakibatkan oleh 1MDB itu.
Maka, UMNO seharusnya ada rasa malu untuk bercakap atau memohon pengampunan diraja untuk beliau.
Sebaiknya, biarlah beliau lama sedikit berada di dalam penjara dan selepas itu barulah nak bercakap soal pengampunan diraja.
Lagi pula, dengan Najib dipenjarakan sekarang ini, ia adalah permulaan yang baik kepada proses pembersihan dalam UMNO.
Rakyat sendiri ramai yang terlihat gembira dengan hukuman yang diterima Najib kerana ia akan menjelmakan UMNO kelihatan lebih baik dan terlihat bersih di pandangan umum.
Memohon pengampunan diraja dalam kadar segara tidak lebih akan memperlihatkan UMNO tidak mahu membersihkan dirinya serta ingin kembali dilihat kotor oleh rakyat.
Untuk UMNO mempunyai harapan lebih untuk menang PRU15, resepi paling terbaik ialah menghidangkan parti itu kepada tatapan rakyat sebagai parti yang benar-benar bersih dan kelihatan bersih.
Untuk itu, jika perlu, bukan setakat Najib, malah lebih ramai pemimpin UMNO yang durjana mesti disumbat ke dalam penjara.
UMNO tidak harus kesian atau simpati kepada pemimpinnya yang curang atau sudah didapati bersalah oleh mahkamah, sebaliknya mesti lebih kesian dan simpati kepada parti jika kalah lagi dalam PRU15 akan datang nanti.
Yakin dan percayalah, kalau lebih ramai pemimpin UMNO ada dalam penjara sebelum PRU15 akan datang dan yang tinggal adalah mereka yang tidak terpalit apa-apa kes mahkamah, malah menjunjung kedaulatan undang-undang, peluang untuk menang akan jadi jauh lebih cerah lagi.
Oleh itu, baik tutup buku dulu bab memohon pengampunan diraja buat Najib kerana ia akan menjadi mesej yang salah kepada rakyat dan lebih membawa UMNO ditimpa kekalahan sekali lagi.
– ShahbudinHusin 30/08/2022.

3.4

5

votes
Article Rating
Kongsikan artikel ini


BOLEHKAH PRESIDEN UMNO SEBUT SATU NEGARA KOMANWEL YANG TOLAK KES NAJIB?

Bolehkah Presiden UMNO, Ahmad Zahid Hamidi, memberikan satu contoh di mana kes SRC International Najib dipetik sebagai satu contoh perbicaraan tidak adil dalam mana-mana negara Komanwel selepas seminggu Najib ke penjara untuk menjalani hukuman penjara 12 tahunnya?
Zahid mengatakan perkara ini dalam taklimat khasnya untuk UMNO pada minggu lepas.
Agak mengejutkan apabila berita Najib dipenjarakan selepas rayuannya ditolak di Mahkamah Persekutuan — keputusan yang dikekalkan oleh sembilan orang hakim di ketiga-ketiga peringkat mahkamah — ini dilaporkan di akhbar di seluruh dunia, tidak ada satu pun yang melaporkan perbicaraan ini sebagai tidak adil.
Majalah The Economist melaporkan perbicaraan Najib ini bukan sahaja melibatkan nasib seorang individu, tetapi melibatkan hala tuju yang bakal diambil oleh Malaysia sebagai sebuah negara.
Bagaimanapun, Zahid masih belum menjawab persoalan saya semalam mengenai mengapa dia tidak menjadi saksi dalam perbicaraan SRC Najib, memandangkan dia telah mengatakan yang dia telah berjumpa dengan keluarga kaya dari Arab yang dikatakan mendermakan dana ini kepada akaun peribadi Najib.
Saya masih menunggu jawapan Zahid mengenai perkara ini.
LIM KIT SIANG
Ahli Parlimen Iskandar Puteri, Johor.

4.3

9

votes
Article Rating
Kongsikan artikel ini


WALAU TAK SAYANG MULUT, AZALINA TETAP SAYANG JAWATANNYA

Di sebalik banyak khabar angin mengenai perletakan jawatannya, Azalina Othman Said tampil mengesahkan beliau masih lagi memegang jawatan Penasihat Undang-Undang dan Hak Asasi Manusia kepada Perdana Menteri.
Beberapa saluran media turut menyiarkan laporan kononnya beliau telah mrletak jawatan bermula Selalu lalu.
Pengesahan Azalina itu ditulisnya dalam laman sosial FBnya pagi tadi.
Tulisannya berbunyi:-
“Saya ingin mengesahkan bahawa setakat 31 Ogos 2022, saya masih berkhidmat sebagai Penasihat Undang-Undang dan Hak Asasi Manusia.
“Saya mengambil peluang ini untuk mengucapkan Selamat Hari Merdeka ke-65.”
Dengan berani mengkritik Perdana Menteri, Ismail Sabri Yaakob berhubung perlantikan Peguam Negara terbuka di pentas UMNO ketika masjlis taklimat khas Sabtu lalu, Azalina sepatutnya tidak menunggu lama untuk meletakkan jawatannya.
Ini kerana Ismail Sabri yang dikritiknya itulah yang melantiknya memegang jawatan penasihat khas itu berkuatkuasa 2 Oktober 2021 lalu.
Dari segi prinsip, tidak betul seseorang itu mengkritik secara terbuka orang yang memberinya jawatan untuk menyedapkan lagi tekak membeli makanan.
Berbuat demikian menggambarkan Azalina adalah seorang yang tidak berprinsip dan tidak mengenang budi.
Seharusnya, sebelum majlis taklimat dan mengkritik Perdana Menteri lagi beliau sudah patut meninggalkan jawatannya.
Namun, melalui pengesahan bahawa beliau masih lagi memegang jawatan yang dilantik Ismail Sabri itu, ini bermakna Azalina tetap sayang kepada jawatannya, walaupun beliau tidak sayang mulut untuk secara terbuka dan gembira mengkritik boss sendiri.
Tak malu ke?
– ShahbudinHusin 31/08/2022.

5

3

votes
Article Rating
Kongsikan artikel ini


DIHUKUM PENJARA 10 TAHUN DAN DENDA RM970 JUTA, ROSMAH MENANGIS DI MAHKAMAH

Mahkamah Tinggi menjatuhkan hukuman penjara 10 tahun dan denda RM970 juta terhadap Rosmah Mansor selepas didapati bersalah atas pertuduhan rasuah berhubung projek tenaga solar sekolah luar bandar Sarawak bernilai RM1.25 bilion.
Bagaimanapun, mahkamah membenarkan permohonan Rosmah untuk menangguhkan hukuman penjara dan denda sementara menunggu rayuannya di Mahkamah Rayuan.
Hakim Zaini Mazlan menjatuhkan hukuman penjara terhadap Rosmah atas tiga pertuduhan rasuah dan memerintahkan hukuman itu berjalan serentak.
Hakim turut memerintahkan Rosmah menjalani hukuman penjara 10 tahun lagi jika gagal membayar denda RM970 juta.
Pasukan pendakwaan bagaimanapun tidak membantah permohonan Rosmah untuk menangguhkan hukuman penjara dan denda.
Rosmah dibebaskan dengan jaminan RM2 juta yang dibayarnya sebelum ini, ketika kali pertama didakwa di mahkamah empat tahun lalu.
Terdahulu, Rosmah, 70, didapati bersalah terhadap ketiga-tiga pertuduhan dikenakan ke atasnya.
Rosmah didakwa meminta suapan RM187.5 juta untuk dirinya sendiri, daripada bekas pengarah urusan Jepak Holdings, Saidi Abang Samsudin yang dibuat melalui bekas pembantu Rizal Mansor, sebagai upah membantu syarikat itu mendapatkan projek tenaga solar.
Dia juga didakwa menerima rasuah berjumlah RM5 juta daripada Saidi, melalui Rizal, di Seri Perdana di Putrajaya pada 20 Dis 2016 dan menerima RM1.5 juta lagi daripada Saidi di Jalan Langgak Duta pada 7 Sept 2017.
Sumber –
https://www.freemalaysiatoday.com/category/bahasa/tempatan/2022/09/01/rosmah-dipenjara-10-tahun-denda-rm970-juta/
Sementara itu, suasana suram menyelubungi Mahkamah Tinggi di Kuala Lumpur hari ini apabila Datin Seri Rosmah Mansor menangis ketika memaklumkan Hakim Mohamed Zaini Mazlan bahawa beliau tidak bersalah kerana tidak pernah terfikir untuk menggelapkan wang negara.
Rosmah, 70, yang kelihatan begitu emosional ketika memberikan kenyataan dari kandang tertuduh, berkata beliau adalah mangsa dalam kes ini kerana tidak pernah meminta rasuah.
“Saya harap Yang Arif akan menimbang fakta bahawa saya adalah seorang wanita yang terpaksa mengambil alih peranan seorang lelaki di rumah saya. Yang Arif, pandanglah saya sebagai seorang wanita dengan sedikit belas kasihan dan perikemanusiaan.
“Saya tidak pernah menyentuh wang itu meskipun ketika berada dalam Bakti (Badan Amal dan Kebajikan Tenaga Isteri-isteri Menteri dan Timbalan Menteri).
“Saya tidak kenal (bekas Pengarah Urusan) Jepak Holdings (Sdn Bhd Saidi Abang Samsudin)… Saya tidak pernah minta wang itu. Tiada siapa nampak saya mengira wang itu.
“Bagaimanapun, saya hormati keputusan Yang Arif tetapi saya ingin meninggalkan mahkamah ini dengan kenangan yang baik-baik. Saya telah membentuk sebuah mahkamah khas untuk kanak-kanak (bagi kesalahan seksual).
“Tiada sesiapa pun (sebelum ini) yang memikirkan tentang nasib penagih dadah dan duduk berbincang dengan pihak kerajaan serta sektor swasta serta mengguna pakai idea Unicef untuk bermula dengan kanak-kanak dari bawah,” katanya ketika merayu hukuman ringan.
 – Bernama
.
Sumber –
https://m.malaysiakini.com/news/634236

5

2

votes
Article Rating
Kongsikan artikel ini


MP MAHU DR. LATIFF JUGA DISIASAT

Saya sebagai seorang Ahli Parlimen Malaysia dan menjadi anggota Jawatankuasa Pilihan Khas Parlimen Mengenai Kebebasan Asasi dan Hak-Hak Di Bawah Perlembagaan memandang berat laporan portal Malaysiakini semalam 31/08/2022 jam 4.28 petang yang melaporkan kenyataan Ketua Polis Sentul, Beh Eng Lai bahawa Rafizi Ramli akan disiasat di bawah seksyen 500 Kanun Keseksaan dan seksyen 233 Akta komunikasi dan multimedia 2005.
Saya mengakui hak Polis untuk memulakan siasatan apabila penolong kepada Abdul Latiff Ahmad, Menteri Tugas-Tugas Khas di Jabatan Perdana Menteri membuat satu laporan polis terhadap Rafizi Ramli berhubung isu kapal tempur persisir (LCS).
Namun Polis Diraja Malaysia (PDRM) perlu menunjukkan sikap yang adil dan telus. Adakah pihak PDRM telah membuka Kertas Siasatan terhadap Abdul Latiff, Menteri Tugas-Tugas Khas tersebut sebaik sahaja Rafizi Ramli membuat laporan rasmi terhadap Abdul Latiff berhubung isu 6 buah kapal tempur LCS tersebut?
Kenyataan Ketua Polis Sentul itu amat membimbangkan kerana ia berupa satu ancaman dengan menggunakan Kanun Keseksaan dan Akta komunikasi dan Multimedia untuk menakutkan ahli-ahli politik dan aktivis masyarakat agar tidak mengeluarkan suara yang dianggap mengkritik menteri-menteri Kerajaan.
Ancaman dan amaran tidak langsung dari Ketua Polis Sentul itu jelas bertentangan dengan Perkara 10 Perlembagaan Persekutuan iaitu setiap warganegara mempunyai hak terhadap Kebebasan bersuara dan menyatakan pendapat.
Sekiranya Abdul Latiff secara peribadi merasakan dirinya telah difitnah oleh Rafizi Ramli maka dari segi Undang-undang sivil, Menteri Tugas-Tugas Khas tersebut ada Hak untuk Saman Rafizi di Mahkamah sivil.
Pihak polis adalah silap dari segi Undang-undang jika menggunakan seksyen 500 Kanun Keseksaan dan seksyen 233 Akta Komunikasi dan Multimedia untuk melundungi Menteri kabinet.
Menteri kabinet atas jawatannya dan diri peribadinya boleh ditegur dan dikritik, malah boleh disaman di Mahkamah.Tetapi Menteri tidak boleh menggunakan polis untuk melindungi dirinya.Begitu juga Polis tidak boleh menggunakan ugutan undang-undang bagi melindungi menteri- menteri Kerajaan.
Undang-undang dalam hal ini telah mantap dinyatakan di dalam Kes Abdul RahmanTalib v Seenivasagam & Anor (1965)1MLJ 142.
Menteri Pelajaran ketika itu Abdul Rahman Talib telah kemukakan saman fitnah (defamation) di Mahkamah sivil terhadap S.P. Seenivasagam, Presiden People Progressive Party.
Hal itu berlaku pada Tahun 1965 di zaman Tunku Abdul Rahman sebagai Perdana Menteri pertama.
Polis ketika itu tidak menggunakan Seksyen 500 Kanun Keseksaan terhadap S.P. Seenivasagam.
Pihak Polis Sentul perlu menasihatkan Menteri Tugas-Tugas Khas, Abdul Latiff Ahmad supaya memfailkan tuntutan Saman terhadap Rafizi Ramli di Mahkamah sivil.
Malah Rafizi Ramli secara terbuka telah menyatakan bersedia untuk dia disaman oleh Abdul Latiff bagi membolehkan dirinya (Rafizi) membela diri.
Pada hemat saya Rafizi Ramli mempunyai pembelaan bermerit, antaranya ialah (a) fakta-fakta yang dinyatakan oleh Timbalan Presiden Keadilan itu benar; (b) untuk kepentingan awam; (c) tiada niat jahat, dan (d) komen yang berpatutan.
Dalam hal yang demikian tidak wajar pihak Polis membuka Kertas Siasatan di bawah seksyen 500 Kanun Keseksaan dan seksyen 233 Akta Komunikasi dan Multimedia terhadap Rafizi Ramli.
Hassan Abdul Karim
Ahli Parlimen Pasir Gudang
dan
Anggota Jawatankuasa Pilihan Khas Parlimen Mengenai Kebebasan Asasi dan Hak-Hak Di Bawah Perlembagaan
01/09/2022

4.8

4

votes
Article Rating
Kongsikan artikel ini


DENGAN PENEGASAN PRESIDEN UMNO INI, BAIKLAH PAS BERHENTI JADI ‘GILA TALAK’

1. Saya mengambil maklum pandangan YB Timbalan Presiden PAS semalam yang menyatakan bahawa PAS tidak pernah mengisytiharkan pembubaran Muafakat Nasional.
2. Biarlah di sini dikongsi berkenaan citra yang terlahir daripada gagasan Muafakat Nasional. Sekurang-kurangnya daripada perspektif saya dan juga Parti, dan mengapa gagasan yang formidable sebegini akhirnya gagal dipertahankan.
3. Muafakat Nasional lahir daripada keperluan mendesak dua parti terbesar Malaysia akibat daripada kehilangan keyakinan rakyat terhadap Kerajaan pada ketika itu.
4. Keyakinan kepada kerajaan PH ketika itu mula menyusut, masa hadapan ketika itu kelihatan malap dan hala tuju semakin tak jelas. Itu sudah jadi nukilan sejarah yang tidak perlu lagi dihuraikan dengan panjang lebar.
5. Tetapi atas sebab itulah Muafakat Nasional ditawarkan kepada rakyat Malaysia, sebagai satu bentuk resolusi yang berani dan tegas daripada seluruh rakyat tanpa mengira latar belakang atau kelas sosial, supaya Malaysia dapat dipimpin semula dengan lebih terarah dan bertanggungjawab.
6. Kerjasama UMNO dengan PAS seharusnya menjadi entiti terbaik bagi memimpin jalan kehadapannya.
Mengapa? kerana di dalam PRU14 yang lalu, jumlah undi kepada BN yang dipimpin UMNO dan PAS boleh mencecah hampir 50 peratus undi yang mengatasi undi PH.
7. Rakyat pula tidak yakin dengan janji melangit yang ditawarkan PH dan barisan kepimpinannya.
9. Semangat Muafakat Nasional tidak sekadar dimanifestasikan sebagai kerjasama politik, tetapi terjemahan besarnya adalah dalam satu bentuk wadah nasional yang lebih subur dan murni yang dipasakkan kepada sejarah dan watak Malaysia, Rukun Negara dan Keluhuran Perlembagaan.
11. Sepertimana idealisme yang terbentuk melalui etos the American Dream, yang dimiliki dan dicerapkan dalam kehidupan harian rakyat di Amerika. Bukan sekadar retorik politik.
12. Muafakat Nasional memerlukan kestabilan dan kekuatan politik, dan citra ini diterjemahkan oleh rakyat melalui siri-siri kemenangan dalam PRK selepas PRU14 yang memperlihatkan synergy yang jelas antara kedua-dua parti dan menghantar mesej yang jelas kepada Kerajaan ketika itu untuk memperbetulkan haluan dan mendengar nadi rakyat. Ini semua telah dijadikan sandaran asas dengan termeterainya Piagam Muafakat Nasional.
13. Kunci kejayaan dan kestabilan politik Muafakat Nasional adalah kepercayaan, dan kepercayaan ini dirobekkan oleh PAS apabila memilih untuk menganggotai Perikatan Nasional dibawah BERSATU dan menenggelamkan momentum kerjasama yang dibina bersama UMNO melalui Muafakat Nasional.
14. Bagaimanakah kestabilan, keyakinan dan kerjasama yang kukuh dapat terjalin sekiranya perkara paling asas iaitu prinsip dan kepercayaan diabaikan? Lebih lagi dengan parti yang sememangnya jelas ingin menghancurkan UMNO dari luar dan dari dalam.
15. Apa yang saya lihat, kerjasama yang PAS sampaikan hanya satu bentuk kerjasama politik dangkal yang tidak mengambil kira keperluan rakyat sebagaimana semangat Muafakat Nasional yang sebenar. Hanya dengan kembali kepada kerjasama asal, barulah keikhlasan PAS dapat dilihat.
16. Kini UMNO perlu bergerak ke depan, Parti sudah membuat keputusan bergerak secara solo akibat tindak tanduk dan sikap PAS sendiri. Tak perlu sedu sedan apabila PAS sendiri sentiasa main selamat dan mandi dalam beberapa kolam.
17. Inilah realiti politik yang perlu kita hadapi!
AHMAD ZAHID HAMIDI
Presiden UMNO
2 September 2022.

4.7

3

votes
Article Rating
Kongsikan artikel ini


LETAK JAWATAN BUKTI AZALINA AKUR DIA BUAT SALAH KEPADA PM

Ahli Parlimen Pengerang, Azalina Othman Said akhirnya meletakkan jawatan sebagai Penasihat Undang-Undang dan Hak Asasi Manusia kepada Perdana Menteri.
Dilaporkan, beliau telah menghantar surat perletakan jawatannya pada 29 Ogos lalu iaitu dua hari selepas menyampaikan ucapan di majlis taklimat khas UMNO di WTCKL pada 27 Ogos.
Dalam majlis yang diadakan susulan pemenjaraan Najib Razak itu, Azalina secara terbuka mengkritik dan mengajar Perdana Menteri berhubung keperluan menukar Peguam Negara.
Beliau berkata, sesiapa sahaja yang menjadi Perdana Menteri perlu melantik daripada “orang dia “sebagai Peguam Negara untuk memudahkan segala urusan.
“Saya nak tanya satu sahaja, takkan nak tukar AG pun tak boleh,” katanya yang jelas ditujukan kepada Perdana Menteri.
Dalam kenyataan media oleh Pejabat Perdana Menteri semalam, Ismail Sabri Yaakob memaklumkan menerima hasrat Azalina untuk meletakkan jawatan itu.
“Perdana Menteri, Ismail Sabri telah menerima peletakan jawatan beliau dengan notis sebulan seperti yang dimaklumkan dalam surat berkenaan.
“Notis sebulan diberikan bertujuan menyelesaikan kerja-kerja yang berkaitan dengan kakitangan beliau, namun dalam tempoh itu, Azalina tidak lagi bertugas di Pejabat Perdana Menteri kerana diberi cuti mulai 1 September sehingga tamat notis pada akhir September,” kata kenyataan itu.
Dalam bahasa yang mudah difahami, selain terus diberi cuti dalam tempoh notis sebulannya, bermakna Azalina tidak lagi diperlukan untuk datang ke pejabatnya di Bangunan Perdana Putra, Putrajaya.
Tindakan Azalina meletakkan jawatan adalah dipercayai berikutan desakan pelbagai pihak terhadapnya kerana tindakannya yang dianggap tidak beretika mengkritik Perdana Menteri secara terbuka.
Walaupun pada mulanya beliau menafikan berkenaan perletakan jawatannya, ia menjadi kenyataan juga sudahnya.
Dengan akhirnya akur untuk meletakkan jawatan, Azalina dalam hal ini dengan sendirinya menyedari tentang kesalahan serta perlanggaran etika yang telah dilakukannya.
Kalau tidak salah dan yakin tindakannya betul, buat apa letak jawatan?
Malah, bagi kebanyakan orang dalam UMNO sendiri, mereka mengatakan Azalina sepatutnya meletakkan jawatan lebih awal lagi sebelum mahu mengkritik Perdana Menteri secara terbuka.
Beliau ternampak tiada adab dan mencemar budi bahasa dalam dirinya sendiri, kata seorang pemimpin UMNO.
Begitu pun, Azalina yang sebelum ini berjawatan penasihat khas di Pejabat Perdana Menteri dan boleh dikira tergolong dalam kelompok “kluster Putrajaya”, melalui kritikannya kepada Perdana Menteri dan disusuli meletak jawatan, beliau secara langsung telah mencampakkan dirinya sebagai penyokong “kluster mahkamah” UMNO.
Adakah ini menguntungkannya?
– ShahbudinHusin 02/09/2022.

4.8

4

votes
Article Rating
Kongsikan artikel ini